text:
MOKAPO YA LIBWA
Tozali na “mikolo ya nsuka”?
Makambo nini Biblia esakolaki oyo ezali kosalema na mikolo na biso?
Liloba ya Nzambe elobi ete bato bakozala ndenge nini na “mikolo ya nsuka”?
Makambo nini ya malamu Biblia esakoli mpo na “mikolo ya nsuka”?
1. Nini ekoki koyebisa biso makambo oyo ekoya?
ESILÁ kokómela yo ntango ozali kolanda bansango na radio to na televizyo, omituna: ‘Mokili oyo ezali kokende wapi?’ Lokola makambo ya nsɔmɔ ezali kobima mbalakaka, ata moto moko te akoki kosakola oyo ekoya lobi. (Yakobo 4:14) Nzokande, Yehova ayebi nini ekoya lobi. (Yisaya 46:10) Banda kala, Biblia, Liloba na ye, esukaki kaka te na kosakola makambo ya mawa oyo ezali kosalema lelo, kasi mpe makambo ya malamu mpenza oyo etikali moke esalema.
2, 3. Motuna nini bayekoli ya Yesu batunaki ye, mpe eyano nini apesaki bango?
2 Yesu Klisto alobelaki Bokonzi ya Nzambe, yango nde ekosukisa mabe mpe ekokómisa mabelé paladiso. (Luka 4:43) Bato balukaki koyeba ntango nini Bokonzi yango ekoya. Kutu, bayekoli ya Yesu batunaki ye boye: “Nini ekozala elembo ya kozala na yo mpe ya bosukisi ya ebongiseli ya makambo ya ntango oyo?” (Matai 24:3) Yesu ayanolaki bango ete kaka Yehova Nzambe nde ayebi mokolo mpenza ebongiseli ya makambo ya ntango oyo ekosuka. (Matai 24:36) Atako bongo, Yesu ayebisaki bango makambo oyo ekosalema na mabelé mwa moke liboso Bokonzi ya Nzambe epesa bato kimya mpe libateli ya solosolo. Makambo yango ezali mpenza kosalema sikoyo!
3 Liboso tólobela makambo oyo ezali komonisa ete tozali na ntango ya “bosukisi ya ebongiseli ya makambo ya ntango oyo,” tólobela naino mwa moke etumba moko oyo ata moto moko te akokaki komona yango. Etumba yango ezalaki na likoló, epai bilimo bafandaka, mpe makambo mosusu oyo ekómelaka biso euti na etumba yango.
ETUMBA NA LIKOLÓ
4, 5. (a) Likambo nini esalemaki na likoló nsima ya kokóma ya Yesu Mokonzi? (b) Emoniseli 12:12 elobi ete etumba yango oyo babundaki na likoló esengelaki kobimisa likambo nini?
4 Mokapo oyo eleki elimbolaki ete Yesu Klisto akómaki Mokonzi na likoló na 1914. (Danyele 7:13, 14) Kaka nsima ya kokóma mokonzi, abandaki etumba. Biblia elobi ete: “Etumba ebimaki na likoló: Mikaele [nkombo mosusu ya Yesu] mpe baanzelu na ye babundaki ná dalagona [Satana Zabolo], mpe dalagona mpe baanzelu na ye babundaki.” * Balongaki Satana ná baanzelu mabe na ye, bademo, mpe babwakaki bango awa na mabelé. Yango epesaki baanzelu ya sembo ya Nzambe esengo. Kasi, bato bakoyoka esengo wana te, mpamba te Biblia esakolaki ete: “Mawa na mabelé . . . mpamba te Zabolo akiteli bino, azali na nkanda makasi, mpo ayebi ete azali na eleko moko ya ntango mokuse.”—Emoniseli 12:7, 9, 12.
5 Omoni likambo oyo etumba yango ekobimisa? Lokola Satana azali na nkanda makasi, akobimisela bato oyo bazali na mabelé mawa. Ndenge tokomona, tozali sikoyo na ntango yango ya mawa. Kasi ekoumela mpenza te—ekozala kaka “eleko moko ya ntango mokuse.” Satana mpe ayebi likambo yango. Biblia ebengi eleko yango “mikolo ya nsuka.” (2 Timote 3:1) Tozali mpenza na esengo mpo etikali moke Nzambe alongola makambo mabe ya Zabolo awa na mabelé! Tótala sikoyo makambo mosusu oyo Biblia esakolaki oyo ezali kosalema lelo oyo. Makambo yango emonisi ete tozali na mikolo ya nsuka mpe ete etikali moke Bokonzi ya Nzambe epesa baoyo balingi Yehova mapamboli oyo ekoumela libela na libela. Tólobela naino makambo minei ya elembo oyo Yesu alobaki ete ekomonisa ntango oyo tozali.
MAKAMBO YA MINENE OYO EZALI KOSALEMA NA MIKOLO YA NSUKA
6, 7. Ndenge nini maloba oyo Yesu alobaki mpo na bitumba mpe kozanga ya bilei ezali kokokisama lelo oyo?
6 “Ekólo ekotombokela ekólo mpe bokonzi ekotombokela bokonzi.” (Matai 24:7) Na boumeli ya mbula 100 oyo euti koleka, bamilio ya bato bakufi na bitumba. Moto moko ya Grande-Bretagne, oyo azali mpe moto ya mayele na masolo ya kala, akomaki ete: “Banda mokili ebandá, ezali na siɛklɛ ya 20 nde bato bakufaki mingi koleka. . . . Ezalaki siɛklɛ moko ya bitumba na bitumba, mpamba te soki tolongoli kaka mwa ntango moke oyo bitumba ezalaki te, ntango mosusu nyonso oyo etikali etumba ezalaki kozanga te awa na mabelé.” Lapolo ya ebongiseli moko (Worldwatch Institute), elobi boye: “Bato oyo bakufaki na bitumba na siɛklɛ [ya 20] baleki mbala misato bato oyo bakufá na bitumba nyonso oyo esalemá kobanda na siɛklɛ ya liboso ya ntango na biso (T.B.) tii na mobu 1899.” Kobanda 1914, bitumba ebomi bato koleka milio 100. Bamilio ya bato bazali na mawa mpe na mpasi mpo bandeko na bango to baninga na bango bakufá na bitumba. Ntango mosusu ndeko na yo to moninga na yo moko akufá mpe bongo.
7 ‘Bilei ekozanga.’ (Matai 24:7) Bato ya mayele balobi ete na mbula 30 oyo euti koleka, biloko ya kolya ebimi mingi. Nzokande, bato bazali kaka kozanga bilei, mpamba te mingi bazali mpenza na mbongo te mpo na kosomba yango to bazangi mabelé ya kosala bilanga. Bamilio na bamilio ya bato bazali ntango nyonso kokufa nzala. Ebongiseli ya ONU mpo na bokɔlɔngɔnɔ ya nzoto (OMS) elobi ete na bana koleka milio mitano oyo bakufaka mbula na mbula, mingi kati bango bazali kokufa mpo balyaka malamu te.
8, 9. Nini emonisi ete makambo oyo Yesu asakolaki oyo etali koningana ya mabelé mpe bamaladi mabe ekokisami?
8 “Koningana minene ya mabelé ekozala.” (Luka 21:11) Ebongiseli moko (U.S. Geological Survey) emonisi ete mabelé ekobanda koningana mbala soki 19. Yango ekozala makasi mpe ekobebisa bandako mpe ekopasola mabelé. Mpe tokoki koloba ete mbula na mbula koningana ya mabelé ya makasi, oyo ekoki kokweisa bandako, ezangaka te. Balapolo emonisi ete koningana ya mabelé ebomi bato koleka milio mibale kobanda mobu 1900. Buku moko elobi ete: “Atako bato bazwi batɛkiniki ya sika mingi, koningana ya mabelé ezali naino koboma bato mingi.”
9 “Bamaladi mabe . . . ekozala.” (Luka 21:11) Atako minganga bakómi na mayele mingi na mosala na bango, bamaladi ya kala mpe ya sika ezali kosilisa bato. Lapolo moko elobi ete maladi 20 oyo eyebani malamu—na ndakisa maladi ya ntolo, malaria, mpe kolera—ekómi komonana mingi na bambula oyo, mpe nkisi ezali kokoka lisusu te kosilisa bamaladi mosusu. Kutu, bamaladi ya sika 30 to koleka ebimi. Kati na yango, mosusu ezali naino na nkisi te mpe ezali koboma bato.
BATO NA MIKOLO YA NSUKA
10. Wapi bizaleli oyo 2 Timote 3:1-5 esakolaki oyo ozali komona epai ya bato lelo oyo?
10 Biblia esuki kaka te na koyebisa mwa makambo ya minene oyo ezali komonana na mokili, kasi esakoli mpe ete bato bakokóma na bizaleli mosusu na mikolo ya nsuka. Ntoma Paulo amonisaki ndenge bato mingi bakozala. Totángi boye na 2 Timote 3:1-5: “Na mikolo ya nsuka bantango ya ndenge mosusu mpe ya mpasi mpenza ekozala.” Kati na makambo oyo Paulo atángaki, alobaki ete bato bakozala
bato oyo bamilingaka bango moko
bato balingá mbongo
bato bazangi botosi epai ya baboti
bato bazangi bosembo
bato bazangi bolingo ya libota
bato bazangi komipekisa
bato ya kongala
bato balingá bisengo na esika ya kozala bato oyo balingaka Nzambe
bato na motindo moko boye ya ezaleli ya kokangama na Nzambe kasi bazali kowangana nguya na yango
11. Na maloba nini Nzembo 92:7 emonisi likambo oyo ekokómela bato mabe?
11 Na esika ofandi, bato bakómi ndenge wana? Ɛɛ, bakómi mpenza bongo. Bipai nyonso bato bazali na bizaleli mabe wana. Yango emonisi ete etikali moke Nzambe asembola makambo, mpamba te Biblia elobi ete: ‘Ntango bato mabe bakoli lokola matiti mpe baoyo nyonso basalaka mabe balongi malamu, nde ezali mpo ete bábomama bobele kobomama.’—Nzembo 92:7.
MAKAMBO YA MALAMU!
12, 13. Ndenge nini “boyebi ya solosolo” ekómi mingi na ‘ntango oyo ya nsuka’?
12 Ya solo, mawa etondi na mikolo oyo ya nsuka, se ndenge Biblia esakolaki. Nzokande, na mokili oyo etondi na yikiyiki, makambo ya malamu ezali kosalema epai ya basambeli ya Yehova.
13 Danyele, mokanda moko ya Biblia, esakolaki ete “boyebi ya solosolo ekokóma mingi.” Ntango nini likambo yango ekosalema? Na “ntango ya nsuka.” (Danyele 12:4, NW) Mingi mpenza kobanda na 1914, Yehova asalisi baoyo balingaka mpenza kosalela ye báyeba Biblia malamumalamu. Bayebi malamumalamu mateya ya ntina mingi oyo etali nkombo ya Nzambe mpe mokano na ye, mbeka oyo Yesu Klisto apesaki mpo na kosikola biso, ndenge bakufi bazalaka, mpe lisekwa. Longola yango, basambeli ya Yehova bayekoli ndenge ya kozala na bomoi oyo ekomemela bango bolamu mpe oyo ekokumisa ye. Bayebi mpe malamumalamu ntina ya Bokonzi ya Nzambe mpe ndenge oyo ekobongisa makambo awa na mabelé. Bazali kosala nini na boyebi yango? Motuna wana ememi biso na esakweli mosusu oyo mpe ezali kokokisama na mikolo oyo ya nsuka.
14. Lelo oyo nsango malamu ya Bokonzi ezali kosakolama na mikili boni mpe na minɔkɔ boni, mpe banani bazali kosakola yango?
14 Na esakweli ya Yesu Klisto oyo elobeli “bosukisi ya ebongiseli ya makambo ya ntango oyo,” alobaki ete: ‘Nsango malamu oyo ya bokonzi ekosakolama na mabelé mobimba epai bato bafandi.’ (Matai 24:3, 14) Na mabelé mobimba, nsango malamu ya Bokonzi—elingi koloba ndimbola ya Bokonzi, mosala oyo yango ekosala, mpe ndenge oyo tokoki kozwa mapamboli na yango—ezali kosakolama na mikili koleka 230 mpe na minɔkɔ koleka 400. Bamilio ya Batatoli ya Yehova bazali kosakola nsango malamu ya Bokonzi na molende. Bauti na “bikólo nyonso mpe na mabota nyonso mpe na bato ya mikili nyonso mpe na minɔkɔ nyonso.” (Emoniseli 7:9) Batatoli bazali koyekola Biblia ofele na bamilio ya bato oyo balingi koyeba oyo Biblia ezali mpenza koteya. Ndenge esakweli yango ezali kokokisama ezali mpenza kokamwisa, mingi mpenza soki tokanisi ndenge Yesu asakolaki ete baklisto ya solo bakozala “biloko ya koyinama na bato nyonso”!—Luka 21:17.
OKOSALA NINI?
15. (a) Ondimi ete tozali na mikolo ya nsuka, mpe mpo na nini? (b) “Nsuka” ekolimbola nini mpo na baoyo bazali koboya kotosa Yehova mpe mpo na baoyo bazali kotosa Bokonzi na ye?
15 Lokola ebele ya bisakweli ya Biblia ezali kokokisama lelo oyo, ondimi te ete tozali na mikolo ya nsuka? Ntango Yehova akomona ete nsango malamu esakolami ndenge alingaki, “nsuka” ekoya mpenza. (Matai 24:14) “Nsuka” elakisi ntango oyo Nzambe akolongola mabe na mokili. Mpo Yehova aboma baoyo nyonso bazali koboya kotosa ye na nko, akosalela Yesu ná baanzelu na ye ya nguya. (2 Batesaloniki 1:6-9) Satana ná bademo na ye bakobungisa bikólo nzela lisusu te. Na nsima, Bokonzi ya Nzambe ekosopa ebele ya mapamboli likoló ya baoyo nyonso bazali kotosa boyangeli na yango ya sembo.—Emoniseli 20:1-3; 21:3-5.
16. Ekozala malamu osala makambo nini?
16 Lokola nsuka ya ebongiseli ya Satana ekómi pene, moto na moto asengeli komituna: ‘Esengeli nasalaka makambo nini?’ Ezali malamu okoba koyekola mpo oyeba lisusu malamu Yehova mpe makambo oyo azali kosɛnga biso. (Yoane 17:3) Yekoláká Biblia na molende. Zwá momeseno ya kokutanaka esika moko na bato mosusu oyo balukaka kosala mokano ya Yehova. (Baebele 10:24, 25) Salá makasi oyeba ebele ya makambo oyo Yehova Nzambe azali koteya bato ya mokili mobimba, mpe bongisá makambo oyo esengeli obongisa na bomoi na yo mpo okoka kosepelisa ye.—Yakobo 4:8.
17. Mpo na nini bato mingi bakosutuka ntango kobomama na bango ekokóma?
17 Yesu asakolaki ete bato mingi bakotya likebi te na makambo oyo ezali komonisa ete tozali na mikolo ya nsuka. Kobomama ya bato mabe ekoya mbalakaka, ekolaka te. Bato mingi bakosutuka, mpamba te ekoya lokola moyibi na butu. (1 Batesaloniki 5:2) Yesu apesaki likebisi oyo: “Se ndenge mikolo ya Noa ezalaki, kozala ya Mwana ya moto ekozala mpe bongo. Mpo se ndenge bazalaki na mikolo yango liboso ya mpela, kolya mpe komɛla, mibali bazalaki kobala mpe basi bazalaki kobalisama, tii mokolo oyo Noa akɔtaki na masuwa; mpe batyaki likebi te tii mpela eyaki mpe ekɔmbɔlaki bango nyonso, kozala ya Mwana ya moto ekozala mpe bongo.”—Matai 24:37-39.
18. Likebisi nini Yesu apesaki oyo tosengeli kozwa na lisɛki te?
18 Yango wana, Yesu ayebisaki bayoki na ye boye: “Bókeba na bino moko ete mitema na bino ekóma kilo ata moke te na kolekisa ndelo na kolya mpe na komɛla mingi mpe na mitungisi ya bomoi, mpe ete na pwasa mokolo wana ekwela bino na ntango wana kaka lokola motambo. Mpo yango ekoyela baoyo nyonso bafandaka na etando ya mabelé mobimba. Boye, bólala mpɔngi te, kopesáká malɔmbɔ ntango nyonso mpo bólonga kokima makambo nyonso wana oyo esengeli kobima, mpe kotɛlɛma [lokola bato oyo bandimami] liboso ya Mwana ya moto.” (Luka 21:34-36) Ezali malamu kozwa maloba wana ya Yesu na lisɛki te. Mpo na nini? Mpamba te bato oyo Yehova Nzambe mpe “Mwana ya moto,” Yesu Klisto, bandimi bazali na elikya ya kobika ntango ebongiseli ya makambo ya Satana ekobomama mpe bazali na elikya ya kozala na bomoi ya seko na mokili moko kitoko ya sika oyo ekómi mpenza pene!—Yoane 3:16; 2 Petelo 3:13.
^ par. 4 Soki olingi koyeba makambo mosusu oyo emonisi ete Mikaele ezali nkombo mosusu ya Yesu Klisto, talá na Apɛndisi, lisolol “Mikaele anzelu-mokonzi nde nani?”


c: text/html

text:
Maloba ya ebandeli ya Eteni 9
Eteni oyo elobeli bilenge, basakoli, mpe bakonzi oyo bazalaki na kondima makasi epai ya Yehova. Na ekólo Siri, mwana mwasi moko Moyisraele azalaki na kondima ete mosakoli ya Yehova akobikisa Naamane. Mosakoli Elisha atyelaki Yehova motema mobimba ete akobatela ye na mabɔkɔ ya banguna. Nganga-nzambe monene Yehoyada atyaki bomoi na ye na likama na ndenge abatelaki elenge Yehoashe mpo nkɔkɔ na ye ya mwasi Atalia oyo azalaki motema mabe aboma ye te. Mokonzi Hizikiya atyaki motema ete Yehova akobikisa Yerusaleme, mpe amitikaki te na mabɔkɔ ya bato ya Asiri. Mokonzi Yosiya alongolaki losambo ya bikeko na ekólo, abongisaki tempelo, mpe azongisaki bato ya ekólo na ye na losambo ya peto.
NA ETENI OYO
Elombe ya etumba ná mwana moko ya mwasi
Mwana mwasi moko ya Yisraele ayebisi nkolo na ye nguya monene oyo Yehova azali na yango mpe likamwisi moko monene esalemi.
Limpinga ya baanzelu ya Yehova
Ndenge mosaleli ya Elisha akangaki ntina ya maloba ‘baoyo bazali na biso bazali ebele koleka baoyo bazali na bango.’
Mpiko ya Yehoyada
Nganga-nzambe ya sembo atɛmɛli mokonzi-mwasi ya motema mabe.
Yehova amoniselaki Yona motema molai
Mpo na nini mbisi moko ya monene emɛlaki mosakoli moko ya Nzambe? Ndenge nini abimaki na kati ya mbisi yango? Mpe liteya nini ya ntina mingi Yehova apesaki ye?
Anzelu ya Yehova abatelaki Hizikiya
Banguna ya ekólo Yuda basalaki libunga monene mpenza ntango balobaki ete Yehova akobatela bato na ye te!
Yosiya alingaki Mibeko ya Nzambe
Yosiya akómaki mokonzi ntango azalaki na mbula 8, mpe asalisaki bato ya ekólo básambela Yehova.

robotstxt: allowed

filter: keep


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 49:1-20
Epai ya mokambi ya nzembo. Ya bana ya Kora.+ Mondule.49 Bino nyonso bato ya bikólo, bóyoka likambo oyo.Bino nyonso bato ya ntango oyo,+ bótya litoi,2 Bino bato nyonso,*Yo mozwi ná yo mobola elongo.+3 Monɔkɔ na ngai ekoloba makambo ya bwanya,+Mpe komanyola ya motema na ngai ekozala na makambo ya mayele.+4 Nakosembola litoi na ngai na liloba ya lisese;+Nakolimbola sambole+ na ngai na kobɛtáká nzɛnzɛ.5 Mpo na nini nabanga na mikolo ya mabe,+Ntango libunga ya baoyo balingi kokweisa ngai ezali kozinga ngai?+6 Baoyo bazali kotya motema na biloko na bango ya kobikela,+Mpe baoyo bazali kaka komikumisa mpo na ebele ya bomɛngo na bango,+7 Moko na bango akoki kosikola ndeko na ye ata moke te,+To kopesa Nzambe lisiko mpo na ye;8 (Mpe ntalo ya lisiko ya molimo na bango ezali motuya moko monene mpenza+Yango wana ezangá mpo na ntango oyo etyami ndelo te)9 Mpo azala lisusu na bomoi seko mpe amona libulu te.+10 Mpo amonaka ete ata bato ya bwanya bakufaka,+Zoba ná moto oyo azangi mayele bango nyonso bakufaka,+Mpe basengeli kotikela bato mosusu biloko na bango ya kobikela.+11 Mposa ya motema na bango ezali ete bandako na bango ezala mpo na ntango oyo etyami ndelo te,+Batabernakle na bango libota na libota.+Bapesi mabele na bango bankombo na bango.+12 Nzokande moto ya mabele, ata azali na lokumu, akoki te kofanda libela;+Azali mpenza lokola banyama oyo ebomami.+13 Yango nde nzela ya baoyo bazali na bozoba,+Mpe ya baoyo bazali koya nsima na bango, baoyo bazali kosepela na maloba na bango ya mangungu. Sela.14 Lokola bampate, babongisami mpo na Nkunda;*+Liwa ekokamba bango;+Mpe bato ya makambo alima bakozala na bokonzi likoló na bango na ntɔngɔ,+Mpe nzoto na bango esengeli konzuluka;+Mokomoko azali kokende na esika ya kofanda ya lokumu te, kasi nde na Nkunda.*+15 Nzokande, Nzambe ye moko akosikola molimo na ngai na lobɔkɔ ya Nkunda,*+Mpo ye akoyamba ngai. Sela.16 Kobanga te mpo moto moko boye azali kozwa bomɛngo,+Mpo nkembo ya ndako na ye ezali komata,+17 Mpo na liwa na ye, akomema eloko ata moko te;+Nkembo na ye ekokita elongo na ye te.+18 Mpo bomoi na ye mobimba azalaki kaka kopambola molimo na ye;+(Mpe bato bakokumisa yo mpo ozali komisalela malamu)+19 Nsukansuka, molimo na ye ekokende kosuka kaka na libota ya bankɔkɔ na ye.+Bakomona pole lisusu ata moke te.+20 Moto ya mabele oyo azali kokanga ntina te, ata azali na lokumu,+Azali mpenza lokola banyama oyo ebomami.+


text:
LITEYA 10
Kanisá mwasi ya Lota
Lota azalaki kofanda na mokili ya Kanana elongo na Abrahama, ndeko ya tata na ye. Na nsima, Abrahama ná Lota bakómaki na bibwɛlɛ ebele, mpe esika ezalaki kokoka lisusu te mpo na bango mibale. Abrahama ayebisaki Lota: ‘Tokoki lisusu kofanda esika moko te. Yo poná nzela oyo olingi kokende, mpe ngai nakokende nzela mosusu.’ Abrahama azalaki mpenza koluka liboso bolamu ya basusu!
Lota amonaki mokili moko kitoko pembeni ya engumba Sodoma. Ezalaki na mai mpe matiti ebele. Na yango, aponaki esika yango mpe amemaki libota na ye kuna.
Bato ya Sodoma mpe ya Gomora, engumba oyo ezalaki pene ya Sodoma, bazalaki mabe mpenza. Bazalaki mabe mingi mpenza, yango wana Yehova amonaki malamu abebisa bingumba yango. Kasi lokola Nzambe alingaki kobatela Lota ná libota na ye, atindaki baanzelu mibale bákende koyebisa bango ete: ‘Bósala noki! Bóbima na engumba oyo! Yehova alingi kobebisa yango.’
Lota abimaki mbala moko te. Azalaki koumela. Na yango baanzelu basimbaki ye, ná mwasi na ye, ná bana na ye mibale ya basi mpe babimisaki bango nokinoki na engumba, mpe balobaki na bango ete: ‘Bókima mbangu! Bóbikisa bomoi na bino, mpe bótala nsima te. Soki botali nsima, bokokufa!’
Ntango bakómaki na engumba Zoare, Yehova anɔkisaki mbula ya mɔtɔ mpe ya sufulu na Sodoma mpe Gomora. Bingumba yango mibale ebebisamaki nyonso. Lokola mwasi ya Lota atosaki Yehova te mpe atalaki nsima, akómaki likonzí ya mungwa! Kasi Lota ná bana na ye ya basi babikaki mpo batosaki Yehova. Na ntembe te ezalaki mawa mpenza ndenge mwasi ya Lota atosaki te. Kasi bango basepelaki mpo balandaki malako ya Yehova.
“Bókanisa mwasi ya Lota.”—Luka 17:32


text:
MOKAPO 18
Mosala ya Yesu emati, oyo ya Yoane ekiti
MATAI 4:12 MARKO 6:17-20 LUKA 3:19, 20 YOANE 3:22–4:3
BAYEKOLI YA YESU BAZALI KOBATISA
YOANE MOBATISI AKƆTI BOLƆKƆ
Nsima ya kosala fɛti ya Elekeli na prɛnta ya mobu 30 T.B., Yesu ná bayekoli na ye balongwe na Yerusaleme. Kasi, bazongi mbala moko te epai na bango na Galile. Bakei na Yudea epai babatisi bato ebele. Esali pene na mbula mobimba kobanda Yoane Mobatisi azali mpe kobatisa; bayekoli na ye mosusu bazali elongo na ye, mbala mosusu na lobwaku ya Ebale Yordani.
Yesu ye moko azali kobatisa bato te, kasi azali nde kotinda bayekoli na ye bápesa bato batisimo. Banda Yesu abandi mosala na ye tii sikoyo, ye ná Yoane bazali koteya Bayuda bábongola motema, mpo babukaki kondimana ya Mibeko oyo basalaki na Nzambe.—Misala 19:4.
Kasi bayekoli ya Yoane bayoki zuwa, balobi na ye boye mpo na Yesu: “[Yesu] moto oyo azalaki elongo na yo . . . azali kobatisa mpe bato nyonso bazali kokende epai na ye.” (Yoane 3:26) Kasi, Yoane ayoki zuwa te. Asepeli ndenge mosala ya Yesu ezali kokende liboso mpe alingi ete bayekoli na ye mpe básepela. Yoane ayebisi bango boye: “Bino moko bozali kopesa litatoli mpo na ngai ete nalobaki: Ngai nazali Kristo te, kasi, natindamaki liboso na ye.” Apesi ndakisa oyo ekosalisa bango bákanga ntina ya likambo yango; alobi boye: “Moto oyo azwi mwasi na libala ye nde mobali ya mwasi yango. Nzokande, moninga ya mobali ya libala, ntango atɛlɛmi mpe azali koyoka ye, azali na esengo mingi mpo na mongongo ya mobali oyo abali. Na yango, esengo oyo ezali ya ngai etondi kotonda.”—Yoane 3:28, 29.
Yoane, oyo azali lokola moninga ya mobali ya libala, asepelaki mwa basanza liboso ntango alakisaki Yesu epai ya bayekoli na ye [Yoane]. Basusu kati na bango balandaki Yesu mpe na nsima batyamaki mafuta na elimo. Yoane alingi mpe ete bayekoli oyo azali na bango sikoyo bálanda Yesu. Kutu, mokumba ya Yoane ezali nde ya kobongisa nzela mpo na mosala ya Kristo. Alimboli boye: “Moto yango asengeli kokoba komata, kasi ngai nasengeli kokoba kokita.”—Yoane 3:30.
Yoane mosusu, oyo azalaki kati na bayekoli ya libosoliboso ya Yesu, akomi boye mpo na kolobela esika Yesu autaki mpe mokumba monene oyo azali na yango na lobiko ya bato: “Moto oyo auti na likoló aleki bamosusu nyonso. . . . Tata alingaka Mwana mpe apesi biloko nyonso na lobɔkɔ na ye. Moto oyo azali kondimela Mwana azali na bomoi ya seko; moto oyo azali kotosa Mwana te akomona bomoi te, kasi nkanda ya Nzambe efandi likoló na ye.” (Yoane 3:31, 35, 36) Yango ezali mpenza likambo ya ntina oyo bato basengeli koyeba.
Ntango Yoane Mobatisi alobeli ndenge mokumba mpe mosala na ye ekokita, mwa moke na nsima, Mokonzi Erode akangi ye. Erode abalaki Erodiadi, mwasi ya ndeko na ye Filipe. Ntango Yoane amonisi Erode polele ete libala wana ezali libala ya ekobo, Erode akɔtisi ye na bolɔkɔ. Ntango Yesu ayoki ete bakangi Yoane, alongwe na Yudea elongo na bayekoli na ye mpe ‘akei na Galile.’—Matai 4:12; Marko 1:14.


text:
Mayebisi mpo na bayangani
MAKITA YA SIPESIALE
KOSALA NA BETELE Basakoli oyo basilá kozwa batisimo mpe balekisi naino mbula 35 te, oyo bazali bana-mboka ya ekólo oyo liyangani ezali kosalema to bazali na mikanda ya Leta mpo na kofanda na ekólo yango, mpe oyo balingi kosala na Betele bakoki komibongisa mpo na kokɔta na likita oyo ekosalema mpo na bango na mokolo ya mitano nsima ya midi. Esika mpe ngonga oyo yango ekosalema ekoyebisama liboso.
ETEYELO YA BAPALANGANISI YA NSANGO MALAMU YA BOKONZI Babongisi- nzela oyo bazali na mbula kobanda 23 tii 65, oyo balingi kosala lisusu mingi na mosala ya Yehova, babengisami na likita mpo na baoyo balingi kokɔta Eteyelo ya bapalanganisi ya nsango malamu ya Bokonzi, oyo ekosalema mokolo ya lomingo na nsima ya midi. Esika mpe ngonga oyo likita yango ekosalema ekoyebisama liboso.
MAYEBISI MPO NA BAYANGANI
BANDEKO OYO BAMIPESI NA BOLINGO NA BANGO MOKO Soki olingi kopesa mabɔkɔ na misala ya liyangani, okoki kokende na Departema ya mayebisi mpe na Departema ya bandeko oyo bamipesi na bolingo na bango moko mpe bakolakisa yo esika oyo okoki kosala.
BATISIMO Bisika oyo ebongisami mpo na baoyo bakozwa batisimo ezali liboso ya estrade. Soki ebongiseli mosusu ezwami, bakoyebisa yango liboso. Baoyo bakozwa batisimo basengeli kofanda wana liboso ete diskur ya batisimo ebanda na ntɔngɔ ya mokolo ya pɔsɔ. Mokomoko na bango asengeli komema esumɛ mpe elamba oyo ebongi mpenza na miso ya bato mpo na kokɔta na yango na mai.
BAYAMBI-BATO Mokumba ya bayambi-bato ezali ya kosalisa bino. Tosɛngi bino bótosa makambo oyo bakosɛnga bino mpe bólanda ndenge bazali koyebisa bino na oyo etali ndenge ya kotɛlɛmisa mituka, ya kolekisa bato, ya kokanga bisika ya kofanda mpe makambo mosusu.
BISIKA YA KOFANDA Kanisáká mpe bato mosusu. Kobosana te ete okoki kokanga bisika ya kofanda kaka mpo na bato oyo oyei na bango motuka moko, baoyo ofandaka na bango ndako moko, to baoyo ozali koyekola na bango Biblia. Tosɛngi yo otya biloko te likoló ya bakiti oyo bokofanda te.
DEPARTEMA YA BILOKO OYO EBUNGAKI MPE EMONANI Biloko nyonso oyo bolɔkɔti, bosengeli kokende na yango na departema ya biloko oyo ebungaki mpe emonani. Soki obungisi ata eloko nini, kende na departema wana mpo na koluka yango. Soki omoni mwana moko oyo azali koluka baboti na ye, osengeli mpe komema mwana yango na departema wana. Kasi, yango ezali esika ya kokɛngɛla bana te. Na yango, tosɛngi bino bóbatela bana na bino malamu mpe bózala na bango esika moko.
MAKABO Mbongo mingi ebimaki mpo tókoka kozwa bisika malamu ya kofanda, bikoliseli-lolaka, mpe mpo na misala mosusu ndenge na ndenge oyo esali ete liyangani ezala likambo ya esengo mpe esalisa biso tópusana penepene na Yehova. Makabo oyo bopesaka na bolingo na bino moko esungaka mpo na kozongisa mbongo wana mpe mpo na kopesa mabɔkɔ na mosala ya Bokonzi na mokili mobimba. Na yango, bakɛsi ya makabo oyo ekomami polele, etyami bipai na bipai na esika ya liyangani. Tokosepela mingi na makabo nyonso oyo ekopesama. Lisangani ya Mikóló-Bakambi ezali kopesa bino matɔndi na ndenge bozali kopesa mabɔkɔ na matomba ya Bokonzi.
MWA LISUNGI YA NKISI Bóbosana te ete yango ezali KAKA mpo na LISUNGI YA NOKINOKI.
Ebongisami na Lisangani ya Mikóló-Bakambi ya Batatoli ya Yehova


text:
‘Nkombo malamu eleki ebele ya bomɛngo’
NKOMBO malamu to lokumu ya moto ezalaka na ntina mingi, yango wana na bikólo mosusu batyá mibeko mpo na kobatela lokumu ya moto. Na ndakisa, mobeko oyo epekisi koloba makambo oyo ekobebisa lokumu ya moto mpe kokosela moto likambo, ezala na televizyo, na radio, to na mikanda. Yango ekundweli biso lisese moko ya kala oyo elobi: “Nkombo esengeli kolingama mingi koleka ebele ya bomɛngo; kondimama ezali malamu koleka ata palata ná wolo.” (Masese 22:1) Nini tokoki kosala mpo tózala na nkombo malamu mpe mpo basusu bámemya biso? Tokoki kozwa batoli ya ntina mingi na Biblia.
Na ndakisa, talá oyo Biblia elobi na Nzembo 15. Na motuna oyo: ‘Nani akoyambama na hema ya Nzambe?’ mokomi ya nzembo ayanoli boye: ‘Ye oyo azali kosala na boyengebene mpe azali koloba solo na motema na ye. Akoselaka bato makambo te, asalelaka moninga na ye eloko moko ya mabe te, mpe abebiselaka moninga na ye ya motema lokumu te. Na miso na ye, moto ya mpambampamba aboyami mpenza. Ata soki alapi ndai mpo na likambo oyo ekoki kobimisela ye mikakatano, abongolaka maloba na ye te. Mpe azwaka kanyaka te.’ (Nzembo 15:1-5) Soki moto azali na bizaleli ya ndenge wana, okopesa ye limemya; boye te?
Ezaleli mosusu oyo esalaka ete bato bápesa moto limemya ezali komikitisa. Masese 15:33 elobi: “Komikitisa ezalaka liboso ya nkembo.” Simbá likambo oyo: Moto ya komikitisa ayebaka makambo oyo asengeli kobongisa na bomoto na ye mpe asalaka makasi mpo na kobongisa yango. Lisusu, asɛngaka bolimbisi soki asalaki likambo oyo epesi moto mosusu mpasi. (Yakobo 3:2) Moto ya lolendo azalaka bongo te, alukaka kaka komilongisa. Masese 16:18 elobi: “Lolendo ezalaka liboso ya kokwea, mpe elimo ya komikumisa liboso ya kobɛta libaku.”
Kasi okosala nini soki moto moko abebisi lokumu na yo to akoseli yo makambo? Okoluka kozongisa mbala moko, ntango mosusu na nse ya nkanda? Omituna boye: ‘Soki naluki komilongisa, yango ekosala te ete likambo wana ya lokuta eyebana na bato mingi?’ Atako ntango mosusu ekoki kosɛnga komema likambo na Leta, Biblia epesi toli oyo ya bwanya: “Kobima nokinoki te mpo na kofunda likambo.” Kasi, “sambá likambo na yo na moninga na yo.” (Masese 25:8, 9) * Kosala makambo ndenge wana ekosalisa mpe yo obebisa mbongo te na Leta.
Biblia ezali kaka te buku moko ya makambo ya lingomba. Ezali buku oyo tokoki kotyela motema mpo etambwisa biso na makambo ya bomoi. Bato nyonso oyo basalelaka bwanya oyo ezali na Biblia bakómaka na bizaleli oyo esalaka ete bato bámemya bango mingi mpe bápesa bango lokumu.
^ par. 5 Batoli mosusu oyo Biblia epesi mpo na ndenge ya kosilisa matata ezali na Matai 5:23, 24; 18:15-17.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Bakonzi 10:1-36
10 Nzokande, Ahaba azalaki na bana mibali ntuku nsambo+ (70) na Samaria.+ Bongo Yehu akomaki mikanda mpe atindaki yango na Samaria, epai ya bankumu+ ya Yizireele, mikóló+ mpe babɔkɔli ya bana ya Ahaba mpe alobaki boye:2 “Bongo sikoyo, awa mokanda oyo ezali kokómela bino, bana ya nkolo na bino bazali elongo na bino, mpe makalo ya bitumba mpe bampunda+ mpe engumba oyo ebatelami makasi mpe bibundeli ezali na bino.3 Mpe bótala mwana nini oyo aleki malamu mpe azali sembo koleka kati na bana ya nkolo na bino mpe bótya ye na kiti ya bokonzi ya tata na ye.+ Na nsima, bóbunda mpo na ndako ya nkolo na bino.”4 Mpe babangaki makasi mpe babandaki koloba: “Talá! Bakonzi mibale+ batɛlɛmaki te liboso na ye, bongo ndenge nini biso tokotɛlɛma?”+5 Na yango, moto oyo azalaki kotambwisa ndako yango ná oyo azalaki kotambwisa engumba ná mikóló ná babɔkɔli+ batindelaki Yehu bato, na maloba oyo: “Tozali basaleli na yo, mpe tokosala nyonso oyo okoloba na biso. Tokotya ata moto moko te mokonzi. Salá oyo ezali malamu na miso na yo.”6 Bongo akomelaki bango mokanda ya mibale mpe alobaki: “Soki bozali bato na ngai,+ mpe bozali kotosa mongongo na ngai, bózwa mitó ya bato oyo bazali bana+ ya nkolo na bino mpe bóya lobi epai na ngai na ntango oyo, na Yizireele.”+Nzokande, bana ya mokonzi, mibali ntuku nsambo (70), bazalaki elongo na bato minene ya engumba oyo bazalaki kobɔkɔla bango.7 Mpe esalemaki boye: ntango kaka mokanda ekómelaki bango, bazwaki bana yango ya mokonzi mpe babomaki bango, mibali ntuku nsambo+ (70), nsima na yango, batyaki mitó na bango na kati ya bakitunga mpe batindelaki ye yango na Yizireele.8 Na nsima, momemi-nsango+ akɔtaki mpe alobaki na ye boye: “Bayei na mitó+ ya bana ya mokonzi.” Bongo ye alobaki ete: “Bótya yango mabondo mibale na esika ya kokɔta na porte tii na ntɔngɔ.”+9 Mpe esalemaki boye: na ntɔngɔ, abimaki. Na nsima, atɛlɛmaki mpe alobaki na bato nyonso boye: “Bozali bayengebene.+ Talá, ngai nasalelaki nkolo na ngai likita+ mpe nabomaki ye;+ kasi nani abomi baoyo nyonso?10 Na yango, bóyeba ete liloba ya Yehova ata moko te, oyo Yehova alobaki mpo na ndako ya Ahaba,+ ekozanga kokokisama;*+ mpe Yehova ye moko asali oyo alobaki na nzela ya mosaleli na ye Eliya.”+11 Lisusu, Yehu abomaki bato nyonso ya ndako ya Ahaba oyo batikalaki na Yizireele mpe bato na ye nyonso ya minene+ mpe bato oyo bayebanaki na ye mpe banganga-nzambe na ye,+ kino atikaki ata moto na ye moko te na bomoi.+12 Bongo atɛlɛmaki mpe akɔtaki, na nsima, asimbaki nzela akei na Samaria. Ndako ya babateli ya mpate, esika bakangaka bibwɛlɛ, ezalaki na nzela.13 Mpe Yehu akutanaki na bandeko+ ya Ahazia+ mokonzi ya Yuda. Ntango alobaki na bango: “Bino banani?” mpe balobaki: “Tozali bandeko ya Ahazia, mpe tozali kokita mpo na kotuna soki bana ya mokonzi mpe bana ya mwasi ya lokumu bazali malamu.”14 Na mbala moko, alobaki ete: “Bókanga bango na bomoi!”+ Bongo bakangaki bango na bomoi mpe babomaki bango na libulu ya kobomba mai ya ndako, esika bakangaka bibwɛlɛ, bato ntuku minei na mibale (42), mpe atikaki ata moko na bango na bomoi te.+15 Ntango alongwaki na esika wana akei, akutanaki na Yehonadabe+ mwana ya Rekabe+ azali koya kokutana na ye. Ntango apambolaki+ ye, alobaki na ye boye: “Motema na yo ezali sembo epai na ngai, ndenge motema na ngai ezali epai ya motema na yo?”+Na yango, Yehonadabe alobaki ete: “Ɛɛ.”“Soki ezali bongo, pesá ngai lobɔkɔ na yo.”Bongo apesaki ye lobɔkɔ. Mpe amatisaki ye na likalo esika moko na ye.+16 Bongo alobaki boye: “Yaká elongo na ngai mpe omona ete nandimaka ata moke te básalela Yehova bombanda.”+ Mpe bazwaki ye atambola elongo na ye na kati ya likalo na ye ya etumba.17 Nsukansuka, akómaki na Samaria. Bongo abomaki bato nyonso ya Ahaba oyo batikalaki na Samaria, kino asilisaki bango nyɛɛ,+ na kolanda liloba oyo Yehova alobaki na Eliya.+18 Lisusu, Yehu ayanganisaki bato nyonso mpe alobaki na bango boye: “Ahaba asambelaki Baala mwa moke.+ Kasi Yehu, akosambela Baala mingi mpenza.19 Bongo bóbengela ngai basakoli+ nyonso ya Baala, basambeli+ na ye nyonso ná banganga-nzambe+ na ye nyonso. Ata moko azanga te, mpamba te nasengeli kopesa Baala mbeka monene. Moto nyonso oyo akozanga akotikala na bomoi te.” Nzokande, Yehu asalaki mayele+ mpo aboma basambeli ya Baala.20 Mpe Yehu alobaki lisusu boye: “Bósakola* liyangani moko monene mpo na Baala.” Bongo basakolaki yango.21 Na nsima, Yehu atindaki bato na Yisraele mobimba,+ bongo basambeli nyonso ya Baala bayaki. Mpe ata moko te atikalaki, oyo azangaki koya. Mpe bazalaki se kokɔta na ndako ya Baala,+ mpe ndako ya Baala etondaki banda nsuka tii nsuka.22 Sikoyo, alobaki na moto oyo azalaki kotalela esika ya kobomba bilamba boye: “Bimiselá basambeli nyonso ya Baala bilamba.” Bongo abimiselaki bango bilamba.23 Na nsima, Yehu akɔtaki na ndako ya Baala elongo na Yehonadabe+ mwana ya Rekabe. Bongo alobaki na basambeli ya Baala boye: “Bóluka malamumalamu mpe bótala ete ata mosambeli moko ya Yehova azali awa te elongo na bino, kaka basambeli ya Baala.”+24 Nsukansuka, bakɔtaki mpo na kopesa bambeka mpe makabo ya kotumba, mpe Yehu atyaki mibali ntuku mwambe (80) libándá mpe alobaki lisusu boye: “Moto oyo akokima kati na bato oyo nakabi na mabɔkɔ na bino, molimo ya moto oyo ekozwa esika ya molimo ya moto oyo kuna.”+25 Mpe esalemaki boye: ntango kaka asilisaki kopesa likabo ya kotumba, na mbala moko, Yehu alobaki boye na bapoti-mbangu mpe na bakomanda oyo basalisaka ye: “Bókɔta, bóboma bango! Bótika ata moko te abima.”+ Mpe bapoti-mbangu ná bakomanda yango+ babandaki koboma bango na mopanga mpe kobwaka bango libándá, mpe bakendaki tii na engumba ya ndako ya Baala.26 Bongo babimisaki makonzí ya losambo+ ya ndako ya Baala mpe batumbaki+ mokomoko na yango.27 Lisusu, bakweisaki likonzí ya losambo ya Baala+ mpe bakweisaki ndako ya Baala,+ mpe bakómisaki yango bakabinɛ+ tii na mokolo ya lelo.28 Na ndenge yango, Yehu asilisaki Baala nyɛɛ na Yisraele.29 Kaka masumu ya Yeroboame+ mwana ya Nebate, masumu oyo atindaki Yisraele básala,+ nde Yehu alongwaki na yango te, elingi koloba, bana-ngɔmbɛ ya wolo+ oyo moko ezalaki na Betele mpe mosusu na Dani.+30 Na yango, Yehova alobaki na Yehu boye: “Lokola osali malamu na ndenge osali oyo ezali sembo na miso na ngai,+ mpe osali ndako ya Ahaba+ na kolanda nyonso oyo ezalaki na motema na ngai, bana na yo, tii libota ya minei, bakofanda na kiti ya bokonzi ya Yisraele.”+31 Mpe Yehu akebaki te mpo na kotambola na mobeko ya Yehova Nzambe ya Yisraele na motema na ye mobimba.+ Alongwaki te na masumu ya Yeroboame, oyo atindaki Yisraele básala.+32 Na mikolo wana, Yehova abandaki kokata Yisraele ndambondambo; mpe Hazaele+ azalaki kobɛta bango na teritware mobimba ya Yisraele,33 banda na Yordani epai moi ebimaka, mokili mobimba ya Gileade,+ Bagade,+ Barubene+ ná Bamanase,+ banda na Aroere+ oyo ezali pene na lobwaku ya mokɛli ya Arnone, ɛɛ, Gileade mpe Bashane.+34 Makambo mosusu ya Yehu ná nyonso oyo asalaki mpe nguya na ye nyonso ekomami te na buku+ ya makambo ya mikolo ya bakonzi ya Yisraele?35 Nsukansuka, Yehu alalaki esika moko na bankɔkɔ na ye,+ mpe bakundaki ye na Samaria; mpe Yehoahaze+ mwana na ye abandaki koyangela na esika na ye.36 Mpe mikolo oyo Yehu ayangelaki Yisraele, na Samaria, ezalaki mbula ntuku mibale na mwambe (28).


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Ntango 11:1-23
11 Ntango Rehoboame akómaki na Yerusaleme,+ na mbala moko ayanganisaki ndako ya Yuda mpe Benyamina:+ bato nkóto nkama moko na ntuku mwambe (180 000), oyo bazalaki basoda ya makasi koleka, mibali makasi ya etumba,+ mpo na kobundisa Yisraele mpe kozongisela Rehoboame bokonzi.2 Bongo liloba ya Yehova eyelaki Shemaya,+ moto ya Nzambe ya solo ete:3 “Yebisá Rehoboame mwana ya Salomo mokonzi ya Yuda+ mpe Yisraele mobimba na kati ya Yuda mpe Benyamina ete:4 ‘Talá oyo Yehova alobi: “Bosengeli te komata mpo na kobunda na bandeko na bino.+ Bózonga moto na moto na ndako na ye, mpo likambo oyo esalemi euti na ngai.”’”+ Bongo batosaki liloba ya Yehova mpe bazongaki, bakendaki te kobunda na Yeroboame.+5 Bongo Rehoboame akobaki kofanda na Yerusaleme mpe atongaki bingumba oyo ebatelami makasi na Yuda.6 Mpe atongaki lisusu Beteleme,+ Etami+ ná Tekoa,+7 Bete-zure,+ Soko,+ Adulame,+8 Gate,+ Maresha,+ Zife,+9 Adoraime, Lakishi,+ Azeka,+10 Zora,+ Aiyalone+ ná Hebrone,+ bingumba oyo ebatelami makasi, oyo ezalaki na Yuda mpe na Benyamina.11 Lisusu, bisika oyo ebatelami makasi, akómisaki yango makasi mpenza+ mpe atyaki bakambi+ kuna, ná bibombelo ya biloko ya kolya, mafuta ná vinyo;12 atyaki banguba ya minene+ mpe makɔnga+ na bingumba ndenge na ndenge; mpe azalaki kokómisa yango makasi mpenza na ndenge moko ya kosakana te. Mpe Yuda ná Benyamina etikalaki ya ye.13 Mpe banganga-nzambe ná Balevi oyo bazalaki na Yisraele mobimba bamityaki na ngámbo na ye, balongwaki na bateritware na bango nyonso.14 Mpo Balevi batikaki bisika na bango ya koleisa banyama matiti+ mpe libula na bango,+ bongo bayaki na Yuda mpe Yerusaleme,+ mpamba te Yeroboame+ ná bana na ye balongolaki bango na mokumba+ mpo básalela Yehova lisusu te mosala ya banganga-nzambe.15 Mpe akómaki komityela banganga-nzambe mpo na bisika oyo etombwaná+ mpe mpo na bademo na ndenge ya ntaba+ mpe mpo na bana-ngɔmbɛ oyo asalaki.+16 Mpe baoyo bautaki na mabota nyonso ya Yisraele balandaki bango, baoyo bazalaki kopesa motema na bango mpo na koluka Yehova Nzambe ya Yisraele bayaki na Yerusaleme+ mpo na kopesa Yehova Nzambe ya bankɔkɔ na bango mbeka.+17 Mpe bapesaki bokonzi ya Yuda makasi+ mpe bapesaki Rehoboame mwana ya Salomo mabɔkɔ na boumeli ya mbula misato, mpo batambolaki na nzela ya Davidi mpe Salomo na boumeli ya mbula misato.+18 Bongo Rehoboame azwaki Mahalate azala mwasi na ye; Mahalate azalaki mwana ya Yerimote mwana ya Davidi, mpe ya Abihaile mwana mwasi ya Eliabe+ mwana ya Yese.19 Na nsima, abotelaki ye bana: Yeushe, Shemaria ná Zahame.20 Mpe nsima na ye, azwaki Maaka+ mwana mwasi ya mwana ya Abisalome.+ Bongo abotelaki ye Abiya,+ Atai, Ziza ná Shelomite.21 Mpe Rehoboame alingaki Maaka mwana ya mwana ya Abisalome mingi koleka basi na ye mosusu nyonso+ mpe bamakango na ye; mpo azwaki basi zomi na mwambe, mpe bamakango ntuku motoba (60), bongo abotaki bana mibali ntuku mibale na mwambe (28) mpe bana basi ntuku motoba.22 Bongo Rehoboame atyaki Abiya mwana ya Maaka nkumu, mokambi kati na bandeko na ye mpo azalaki na likanisi ya kokómisa ye mokonzi.23 Nzokande, asalaki na mayele+ mpe apalanganisaki bana na ye mosusu na mikili nyonso ya Yuda mpe ya Benyamina,+ na bingumba nyonso oyo ebatelami makasi,+ mpe apesaki bango biloko ya kolya ebele+ mpe azwelaki bango ebele ya basi.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Masese 24:1-34
24 Kolula bato mabe te,+ mpe kozala na mposa ya kozala esika moko na bango te.+2 Mpamba te motema na bango ezali kaka komanyola mpo na kopunza, mpe mbɛbu na bango ezali se koloba mpo na kobimisa mikakatano.+3 Ndako ekotongama na bwanya,+ mpe ekopikama makasi na bososoli.+4 Mpe na boyebi, bashambrɛ na yo ya kati ekotonda na biloko nyonso ya motuya oyo ezali na ntalo mingi mpe oyo esepelisaka.+5 Moto ya bwanya ntango azali kosalela makasi na ye azali mobali makasi,+ mpe moto ya boyebi abakisaka nguya na ye.+6 Mpo okosala etumba na yo na likoki ya koyeba kotambwisa makambo,+ mpe soki bapesi-toli bazali ebele lobiko ezali.+7 Mpo na zoba, bwanya ya solo ezali likoló mingi;+ akofungola monɔkɔ na ye na porte te.8 Moto oyo azali kokana kosala mabe, ye, bakobenga ye nkolo mpenza ya makanisi mabe.+9 Etamboli ya nsɔni ya bozoba ezali lisumu,+ mpe mosɛki azali eloko moko oyo bato bayiná.+10 Omonisi ete olɛmbi nzoto na mokolo ya mpasi?+ Nguya na yo ekozala moke.11 Bikisá baoyo bazali komemama na liwa; mpe baoyo bazali kokende na kotengatenga mpo na kobomama, Ee pekisá bango koo!+12 Soki okoloba: “Talá! Toyebaki likambo yango te,”+ ye oyo amekamekaka mitema mpo na koyeba ndenge ezali, ye moko akososola nde yango te+ mpe ye oyo azali kotalatala molimo na yo, ye moko akoyeba+ yango mpe akofuta moto ya mabele na kolanda mosala na ye te?+13 Mwana na ngai, lyá mafuta ya nzoi, mpo ezali malamu; mpe mafuta ya nzoi ya elɛngi oyo ezali na ndako na yango ezala na monɔkɔ na yo.+14 Se ndenge moko, luká koyeba bwanya mpo na molimo na yo.+ Soki ozwi yango, boye mikolo ekoya nsima ekozala malamu, mpe elikya na yo ekolongolama te.+15 Kobatama te, lokola moto mabe, mpo na kozela kokwela esika ya kofanda ya moyengebene;+ kopunza esika na ye ya kopema te.+16 Mpo moyengebene akoki kokwea mbala nsambo, mpe akotɛlɛma mpenza;+ kasi bato mabe, mpasi ekobɛtisa bango libaku.+17 Ntango monguna na yo akwei, kosepela te; mpe ntango babɛtisi ye libaku, motema na yo ezala na esengo te,+18 noki Yehova amona yango mpe likambo yango ezala mabe na miso na ye, mpe alongola nkanda na ye epai na moto yango.+19 Kosilika makasi te mpo na basali-mabe. Kolula bato mabe te.+20 Mpo mikolo ekoya ekozala malamu te mpo na moto nyonso oyo azali mabe;+ mwinda ya bato mabe ekobomama.+21 Mwana na ngai, bangá Yehova mpe mokonzi.+ Komikɔtisa te kati na bato oyo bazali kolinga mbongwana.+22 Mpo likama na bango ekobima pwasa+ na ndenge oyo ete nani mpenza ayebi ndenge bato oyo bazali kolinga mbongwana bakosila?+23 Maloba oyo ezali mpe mpo na bato ya bwanya:+ Komonisa koponapona na lisambisi ezali malamu te.+24 Ye oyo azali koloba na moto mabe ete: “Ozali moyengebene,”+ bato ya bikólo bakolakela ye mabe, bituluku ya bato ya bikólo bakolobela ye mabe.25 Kasi mpo na baoyo bazali kopamela ye, ekozala likambo ya kosepelisa,+ mpe lipamboli ya makambo ya malamu ekoyela bango.+26 Ye oyo azali koyanola na bosembo akopwɛpwa mbɛbu.+27 Lɛngɛlá mosala na yo libándá, mpe bongisá yango mpo na yo na elanga.+ Nsima na yango, osengeli mpe kotonga libota na yo.28 Kokóma motatoli te mpo na kofunda moninga na yo kozanga ntina.+ Soki osali bongo okozala mpenza zoba na mbɛbu na yo.+29 Koloba te: “Ndenge asalaki ngai, ngai mpe nakosala ye bongo.+ Nakofuta moto na moto na kolanda misala na ye.”+30 Nalekaki penepene na elanga ya moto ya gɔigɔi+ mpe penepene ya elanga ya vinyo ya moto oyo azali na motema te.+31 Mpe talá! yango nyonso ebimisaki matiti mabe.+ Matiti ya nsendensende ezipaki etando na yango, mpe efelo na yango ya mabanga ebukanaki.+32 Bongo ngai mpenza natalaki; nabandaki kobomba yango na motema;+ namonaki, nazwaki disiplini oyo:+33 Mwa mpɔngi moke, kokanga miso mwa moke, kokanga mabɔkɔ mwa moke mpo na kolala,+34 mpe bobola na yo ekoya mpenza lokola moyibi oyo ayibaka na nzela mpe bosɛnga na yo lokola moto oyo asimbi bibundeli.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ezekiele 10:1-22
10 Mpe nakobaki komona, mpe talá! likoló ya etando+ oyo ezalaki na motó ya bakeruba, ezalaki na eloko moko lokola libanga ya safire,+ eloko oyo ezalaki komonana lokola kiti ya bokonzi,+ emonanaki likoló na bango.2 Mpe alobaki na moto oyo alataki elamba ya lini,+ ɛɛ alobaki boye: “Kɔtá na katikati ya bayiká,+ na nse ya bakeruba, mpe tondisá mabɔkɔ na yo mibale na makala+ ya mɔtɔ oyo euti na katikati ya bakeruba mpe bwaká yango na engumba.”+ Bongo akɔtaki na miso na ngai.3 Mpe bakeruba batɛlɛmaki na lobɔkɔ ya mobali ya ndako ntango moto yango akɔtaki, mpe lipata ezalaki kotondisa lopango ya kati.+4 Mpe nkembo ya Yehova+ ebandaki kolongwa epai ya bakeruba mpo na kokende na monɔkɔ ya ndako, mpe nsukansuka ndako etondaki na lipata,+ mpe lopango etondaki na kongɛnga ya nkembo ya Yehova.5 Mpe lokito ya mapapu ya bakeruba+ eyokanaki libándá ya lopango, lokola lokito ya Nzambe Mozwi-ya-Nguya-Nyonso ntango alobaka.+6 Mpe esalemaki boye: ntango apesaki moto oyo alataki elamba ya lini mitindo ete: “Zwá mɔtɔ na katikati ya bayiká, na katikati ya bakeruba,” bongo ye akɔtaki mpe atɛlɛmaki pene na yiká.7 Bongo keruba moko asembolaki lobɔkɔ na ye uta na katikati ya bakeruba tii na mɔtɔ+ oyo ezalaki na katikati ya bakeruba+ mpe amemaki yango mpe atyaki yango na mabɔkɔ ya moto oyo alataki elamba ya lini;+ ye azwaki yango mpe abimaki.8 Mpe emonanaki ete bakeruba bazali na eloko moko oyo ezali lokola lobɔkɔ ya moto ya mabele, na nse ya mapapu na bango.+9 Mpe nakobaki komona, mpe talá! bayiká minei ezali pene na bakeruba, yiká moko pembeni ya keruba moko mpe yiká moko pembeni ya keruba mosusu,+ mpe lolenge bayiká yango ezalaki komonana ezali lokola kongɛnga ya libanga ya krizolite.10 Nzokande ndenge yango ezalaki komonana, yango nyonso minei ezalaki lolenge moko, lokola ntango yiká moko ezali na katikati ya yiká mosusu.+11 Ntango ezalaki kokende, ezalaki kokende na ngámbo na yango minei. Ezalaki kobuka te mpo na kobaluka epai mosusu ntango ezalaki kokende, mpo esika oyo motó ezalaki kotala, ezalaki kokende kuna. Ezalaki kobuka te mpo na kobaluka epai mosusu ntango ezalaki kokende.+12 Nzoto na bango mobimba, mikɔngɔ na bango, mabɔkɔ na bango, mapapu na bango, ná bayiká etondaki na miso epai na epai.+ Bango minei bazalaki na bayiká na bango.13 Mpo na oyo etali bayiká, babelelaki yango na matoi na ngai boye: “Ee bayiká!”14 Mpe mokomoko na bango azalaki na bilongi minei.+ Elongi ya liboso ezalaki elongi ya keruba, mpe elongi ya mibale ezalaki elongi ya moto ya mabele,+ mpe ya misato ezalaki elongi ya nkɔsi, mpe ya minei ezalaki elongi ya mpongo.+15 Mpe bakeruba bazalaki komata+—ezalaki kaka ekelamu ya bomoi oyo namonaki na ebale Kebare+—16 mpe ntango bakeruba bazalaki kokende, bayiká ezalaki kokende pembeni na bango;+ mpe ntango bakeruba bazalaki kotombola mapapu na bango mpo na komata mosika na mabele, bayiká yango ezalaki kobaluka epai mosusu te, ɛɛ ezalaki kolongwa pembeni na bango te.+17 Ntango bazalaki kotɛlɛma, yango mpe ezalaki kotɛlɛma; mpe ntango bazalaki komata,+ yango mpe ezalaki komata elongo na bango, mpo elimo ya ekelamu ya bomoi ezalaki na kati na yango.+18 Mpe nkembo+ ya Yehova elongwaki likoló ya monɔkɔ ya ndako mpe etɛlɛmaki likoló ya bakeruba.+19 Mpe sikoyo bakeruba batombolaki mapapu na bango mpe balongwaki na mabele bamati+ na miso na ngai. Ntango babimaki, bayiká mpe ezalaki penepene na bango; mpe babandaki kotɛlɛma na esika ya kokɔta oyo ezali na ɛsti ya porte ya ndako ya Yehova, mpe nkembo ya Nzambe ya Yisraele oyo euti na likoló ezalaki likoló na bango.20 Yango nde ekelamu ya bomoi+ oyo namonaki na nse ya Nzambe ya Yisraele na ebale Kebare,+ bongo nayebaki ete bazali bakeruba.21 Mpo na oyo etali bango minei, mokomoko na bango azalaki na bilongi minei+ mpe mokomoko na bango azalaki na mapapu minei, mpe eloko oyo emonanaki lokola mabɔkɔ ya moto ya mabele ezalaki na nse ya mapapu na bango.22 Mpo na oyo etali lolenge ya bilongi na bango, ezalaki bilongi oyo ezalaki komonana lokola bilongi oyo namonaki pene na ebale Kebare, yango mpenza.+ Mokomoko azalaki kokende se liboso alima.+


text:
Ndenge ya kokabola mikanda
LINƆ́NGI YA MOSƐNZƐLI
Motuna: Nzambe akanaki ete bato bákufaka?
Vɛrsɛ: Em 21:4
Okoki koloba: Nimero oyo ya Linɔ́ngi ya Mosɛnzɛli elobeli makambo oyo Biblia elobi mpo na bomoi mpe liwa.
KOBANDA LISOLO: TEYÁ SOLO
Motuna: Mpo na nini bampasi etondi na mokili?
Vɛrsɛ: 1Yn 5:19
Solo: Satana Zabolo azali mokonzi ya mokili oyo.
BOYEKOLI YA BIBLIA ESALEMAKA NDENGE NINI?
Okoki koloba: Batatoli ya Yehova bakoki koyekola na yo Biblia ofele mpo ozwa biyano na mituna lokola: Mpo na nini bampasi etondi na mokili? Ndenge nini okoki kozala na libota ya esengo? Mwa video oyo elakisi ndenge boyekoli ya Biblia esalemaka. [Lakisá video Boyekoli ya Biblia esalemaka ndenge nini?] Tokoki kosalela mokanda oyo mpo na boyekoli yango. [Lakisá moko ya mikanda ya boyekoli, mpe soki likoki ezali, lakisá ndenge boyekoli esalemaka.]
KOMÁ MALOBA NA YO MOKO
Landá makanisi oyo bapesi likoló mpo na kobongisa ndenge na yo moko ya kobanda lisolo na mosala ya kosakola.


text:
Billy KAMBALE de l’UNC/KAMERHE : RASSEMBLEMENT ESI EKUFA, Ekufaki na Liwa Ya Etienne TSHISEKEDI! UDPS Etikali Ya FELIX TSHISEKEDI. Adversaire Ya UNC eza KABILA! Tant que système ya KABILA eza en place akopesa bino ba Postes mais akopesa bino POUVOIR TE. Basalaki Fete na Limité heure ba nommaki Président Vital KAMERHE TE comme 1ere Ministre, lelo KABILA abeti RASSEMBLEMENT na FELIX TSHISEKEDI “KUBUYUYU” . Masolo Ya ARRANGEMENT PARTICULIER ekomi histoire ya passé, Biso Tozo kende vers les élections !!!
B.KAMBALE: RASSEMBLEMENT ESI EKUFA! UDPS Etikali Ya FELIX TSHISEKEDI, KABILA akopesa bino POUVOIR TE
Billy KAMBALE de l’UNC/KAMERHE : RASSEMBLEMENT ESI EKUFA, Ekufaki na Liwa Ya Etienne TSHISEKEDI! UDPS Etikali Ya FELIX TSHISEKEDI. Adversaire Ya UNC eza KABILA! Tant que système ya KABILA eza en place akopesa bino ba Postes mais akopesa bino POUVOIR TE. Basalaki Fete na Limité heure ba nommaki Président Vital KAMERHE TE comme 1ere Ministre, lelo KABILA abeti RASSEMBLEMENT na FELIX TSHISEKEDI “KUBUYUYU” . Masolo Ya ARRANGEMENT PARTICULIER ekomi histoire ya passé, Biso Tozo kende vers les élections !!!


text:
Batatoli ya Yehova bazalaka na Biblia na bango moko?
Batatoli ya Yehova basalelá mabongoli ndenge na ndenge na boyekoli na bango ya Biblia. Kasi, soki Biblia—Libongoli ya Mokili ya Sika ezali na monɔkɔ moko boye, tosepelaka mingimingi kosalela yango mpo esalelaka nkombo ya Nzambe, ebongolami malamu, mpe ezali polele.
Esaleli nkombo ya Nzambe. Babongoli mosusu ya Biblia bapesi nkolo-Biblia lokumu te. Na ndakisa, libongoli moko ya Biblia etángi nkombo ya bato 70 oyo bapesaki mabɔkɔ mpo na kobimisa yango. Kasi, etángi te nkombo ya nkolo Biblia—Yehova Nzambe!
Nzokande, Libongoli ya Mokili ya Sika ezongisi nkombo ya Nzambe na bisika mingi oyo nkombo yango ezalaki na makomi ya libosoliboso, atako etángi te nkombo ya babimisi na yango.
Ebongolami malamu. Mabongoli nyonso te nde ebongoli Biblia ndenge mpenza ekomamaki na ebandeli. Na ndakisa, libongoli moko ebongoli Matai 7:13 boye: “Bókɔta na porte ya moke, mpamba te porte ya lifelo ezali monene, mpe nzela oyo ememaka bato kuna ezali mpasi te.” Nzokande, makomi ya libosoliboso esaleli liloba “libebi,” kasi “lifelo” te. Mbala mosusu babongoli yango bakɔtisaki liloba “lifelo” mpo bakanisaki ete bato mabe bakonyokwama libela na libela na lifelo. Kasi Biblia elobaka bongo te. Na yango, Libongoli ya Mokili ya Sika ebongoli yango boye: “Bókɔta na porte ya moke; mpamba te nzela ya monene mpe oyo efungwamá nde oyo ememaka na libebi.”
Ezali polele. Libongoli ya malamu esengeli kaka te kozala sikisiki kasi mpe polele, pɛtɛɛ mpo na kokanga ntina. Tózwa ndakisa. Na Baroma 12:11, ntoma Paulo asaleli maloba oyo elimboli mpenzampenza “na elimo oyo ezali kotoka.” Lokola na lingala maloba yango eyokani mpenza malamu te, Libongoli ya Mokili ya Sika ebongoli yango na ndenge oyo ezali pɛtɛɛ mpo moto akanga ntina. Elobi ete bakristo basengeli ‘kopela na elimo.’
Longola kosalela nkombo ya Nzambe, kobongolama malamu, mpe kozala polele, Libongoli ya Mokili ya Sika ezali mpe na eloko mosusu oyo ekesenisi yango na Babiblia mosusu: ekabolamaka ofele. Yango esali ete bamilio ya bato bákoka kotánga Biblia na monɔkɔ ya mboka na bango; ata baoyo bazangi makoki ya kosomba Biblia.


text:
Lisolo 51: Ruta ná Naomi
NA Biblia ezali na mokanda moko nkombo na yango Ruta. Ezali lisolo ya libota moko oyo bazalaki na bomoi na mikolo oyo Yisraele etambwisamaki na basambisi. Ruta, elenge mwasi moko ya mokili ya Moabe, azali moto ya Yisraele te. Nzokande, ntango Ruta ayebaki Yehova Nzambe ya solo, alingaki ye mingi mpenza. Naomi, mwasi moko mobange, asalisaki Ruta ayeba Nzambe ya solo.
Naomi azali Moyisraele. Lokola nzala ekɔti na Yisraele, Naomi ná mobali na ye, ná bana na bango mibale, bakei kofanda na mokili ya Moabe. Mobali na ye akufaki na mokili yango. Na nsima, bana yango babalaki basi mibale na mokili ya Moabe, Ruta ná Orpa. Nsima ya mbula soki zomi, bana na ye mibale mpe bakufi. Kanisá naino mawa oyo Naomi ná basi wana mibale bayokaki. Naomi akosala nini?
Mokolo moko boye, Naomi azwi ekateli ya kozonga na mokili ya Yisraele. Ruta ná Orpa, balingi kokabwana na ye te, balandi ye. Nsima ya kotambola mwa ndambo, Naomi alobi na bango ete: ‘Bózonga epai na bino, bókende epai ya bamama na bino.’
Na nsima, Naomi ayambi bango mpo bázonga. Bongo basi yango mibale baleli mpo balingi Naomi mingi. Yango wana balobi na ye ete: ‘Te, tokozonga elongo na yo epai ya bato na yo.’ Kasi Naomi azongiseli bango ete: ‘Bózonga, bana na ngai! Bokozala malamu epai na bino.’ Orpa azongi, kasi Ruta atikali.
Bongo Naomi alobi na Ruta ete: ‘Talá Orpa azongi. Yo mpe landá ye bózonga.’ Ruta azongiseli ye ete: ‘Kobondela ngai te ete nasundola yo. Tiká ngai nakende na yo. Epai okokende, ngai mpe nakokende, mpe epai okolala, ngai mpe nakolala. Bato na yo bakozala bato na ngai mpe Nzambe na yo akozala Nzambe na ngai. Epai okokufa, ngai mpe nakokufa, mpe kuna nde nakokundama.’ Ntango Ruta alobi boye, Naomi atiki kobengana ye.
Nsukansuka, basi yango mibale bakómi na mokili ya Yisraele mpe bafandi wana. Mosika te, Ruta abandi kokende na bilanga, mpo ezalaki ntango ya kobuka ɔrje. Mobali moko nkombo na ye Boaze atiki ye abuka ɔrje na bilanga na ye. Boyebi mama ya Boaze? Mama na ye Rahaba oyo azalaki na engumba Yeriko.
Mokolo moko, Boaze alobi na Ruta ete: ‘Bayebisi ngai makambo na yo nyonso, ná boboto oyo omoniselaki Naomi. Nayebi ete otiki tata na yo, mama na yo mpe mokili na yo mpo na koya kofanda epai ya bato oyo oyebaki liboso te. Tiká Yehova asalela yo makambo ya malamu!’
Ruta azongiseli ye ete: ‘Tata, omoniseli ngai boboto. Mpe maloba na yo ebɔndisi ngai mingi mpenza.’ Boaze alingi Ruta mingi mpe mosika te babalani. Naomi ayokaki esengo mingi mpenza. Ayokaki lisusu esengo koleka ntango Ruta ná Boaze baboti mwana na bango ya liboso ya mobali, bapesi ye nkombo Obede. Mwana yango akómaki nkɔkɔ ya Davidi, oyo tokolobela mingi na nsima.
Mokanda ya Ruta
Mituna
- Ndenge nini Naomi akómaki na mokili ya Moabe?
- Ruta ná Orpa bazali banani?
- Ruta ná Orpa basalaki nini ntango Naomi alobi na bango ete bázonga epai ya bato na bango?
- Boaze azali nani, mpe ndenge nini asalisaki Ruta ná Naomi?
- Mwana oyo Boaze ná Ruta babotaki, nkombo na ye nani, mpe mpo na nini tosengeli kokanisaka ye?
Mituna mosusu
- Tángá Ruta 1:1-17.
Ruta apesaki ndakisa nini mpo na kolakisa bolingo ya sembo na ndenge ya malamu? (Ruta 1:16, 17)
Ndenge nini elimo oyo Ruta amonisaki ekokani mpenza na oyo “bampate mosusu” bamoniselaka bakristo oyo batyami mafuta na elimo oyo bazali lelo awa na mabele? (Yoa. 10:16; Zek. 8:23)
- Tángá Ruta 2:1-23.
Na ndenge nini Ruta atiki ndakisa malamu mpenza mpo na bilenge basi lelo oyo? (Ruta 2:17, 18; Mas. 23:22; 31:15)
- Tángá Ruta 3:5-13.
Ndenge nini Boaze atalelaki motema malamu oyo Ruta amonisaki ya kondima kobalana na ye na esika abala mobali oyo azali elenge?
Ezaleli oyo Ruta amonisaki eteyi biso nini mpo na bolingo ya sembo? (Ruta 3:10; 1 Ko. 13:4, 5)
- Tángá Ruta 4:7-17.
Lelo oyo, ndenge nini mibali bakristo bakoki kozala lokola Boaze? (Ruta 4:9, 10; 1 Tim. 3:1, 12, 13; 5:8)


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ebandeli 26:1-35
26 Sikoyo nzala mosusu ebimaki na mokili, longola nzala ya liboso oyo ezalaki na mikolo ya Abrahama,+ bongo Yisaka akendaki epai ya Abimeleke, mokonzi ya Bafilistia, na Gerare.+2 Na Ntango yango, Yehova abimelaki ye mpe alobaki ete:+ “Kokita na Ezipito te. Fandá na bahema na mokili oyo nazali kolakisa yo.+3 Fandá mopaya na mokili oyo,+ mpe nakozala elongo na yo mpe nakopambola yo, mpamba te nakopesa yo mpe momboto na yo mikili oyo nyonso,+ mpe nakokokisa liloba ya ndai oyo nalapelaki Abrahama tata na yo,+4 ‘Mpe nakosala ete momboto na yo ekóma mingi lokola minzoto ya likoló mpe nakopesa momboto na yo mikili oyo nyonso;+ mpe na nzela ya momboto na yo bikólo ya mabele ekomizwela mpenza lipamboli,’+5 mpo Abrahama ayokaki mongongo na ngai mpe alandaki kokokisa mikumba na ye epai na ngai, masɛngami na ngai, mitinda na ngai, mpe mibeko na ngai.”+6 Bongo Yisaka akobaki kofanda na Gerare.+7 Mibali ya esika yango bazalaki kotunatuna mpo na mwasi na ye, mpe ye azalaki koloba ete: “Azali ndeko na ngai.”+ Mpo azalaki kobanga koloba “Mwasi na ngai” noki te, na kozongela maloba na ye, “mibali ya esika yango bakoboma ngai mpo na Rebeka,” mpo azalaki kitoko mingi.+8 Wana aumelaki kuna mikolo mingi, talá oyo esalemaki: Abimeleke, mokonzi ya Bafilistia, atalaki na lininisa mpe amonaki, mpe talá Yisaka azalaki kosakana na Rebeka mwasi na ye.+9 Na mbala moko Abimeleke abengaki Yisaka mpe alobaki ete: “Ya solo, ye azali mwasi na yo! Bongo ndenge nini olobaki ete: ‘Ye azali ndeko na ngai’?” Na yango, Yisaka alobaki na ye ete: “Nalobaki bongo mpo nabangaki báboma ngai mpo na ye.”+10 Kasi Abimeleke alobaki lisusu ete: “Likambo nini oyo osali biso?+ Etikalaki moke, mpe moko kati na bato ya ekólo alingaki kolala na mwasi na yo, mpe olingaki komemisa biso ngambo!”+11 Bongo Abimeleke apesaki bato nyonso ya ekólo etinda ete: “Moto nyonso oyo akosimba mobali oyo mpe mwasi na ye akobomama solo!”12 Na nsima, Yisaka abandaki kolona milona na mokili yango,+ mpe na mbula yango, abukaki mbala nkama moko (100),+ mpo Yehova azalaki kopambola ye.+13 Bongo mobali yango akómaki moto monene mpe azalaki se kokende liboso mpe komata se komata tii akómaki mpenza moto monene.+14 Mpe akómaki na bitonga ya bampate mpe bitonga ya bangɔmbɛ mpe na ebele ya basaleli,+ bongo Bafilistia babandaki koyokela ye likunya.+15 Mabulu nyonso ya mai oyo basaleli ya tata na ye batimolaki na mikolo ya Abrahama tata na ye,+ Bafilistia bazipaki mabulu yango mpe batondisaki yango na mabele ya kokauka.+16 Nsukansuka, Abimeleke alobaki na Yisaka ete: “Longwá epai na biso, mpamba te yo okómi makasi mingi koleka biso.”+17 Na yango, Yisaka alongwaki wana mpe akendaki kotya kaa na lobwaku ya mokɛli ya Gerare+ mpe akómaki kofanda wana.18 Mpe Yisaka atimolaki lisusu mabulu ya mai oyo batimolaki na mikolo ya Abrahama tata na ye, oyo Bafilistia bazipaki nsima ya liwa ya Abrahama;+ mpe azongelaki kobenga yango na nkombo na yango na kolanda bankombo oyo tata na ye abengaki yango.+19 Mpe basaleli ya Yisaka batimolaki lisusu na lobwaku ya mokɛli yango; na bongo bakutaki kuna libulu oyo ezalaki na mai ya kitoko.20 Mpe babateli ya mpate ya Gerare bakómaki koswana na babateli ya mpate ya Yisaka,+ na maloba oyo: “Mai oyo ezali ya biso!” Na yango, apesaki libulu yango nkombo Eseke, mpamba te bawelanaki na ye.21 Mpe bakendaki kotimola libulu mosusu ya mai, mpe bakómaki koswana mpo na yango lisusu. Na bongo, apesaki yango nkombo Sitina.22 Na nsima, alongwaki kuna mpe atimolaki libulu mosusu ya mai,+ kasi baswanaki mpo na yango te. Bongo apesaki yango nkombo Rehobote mpe alobaki ete: “Mpo sikoyo Yehova apesi biso esika monene+ mpe asali ete tóbota mingi na mabele.”+23 Bongo alongwaki wana, amati na Beere-sheba.+24 Mpe Yehova abimelaki ye na butu yango mpe alobaki ete: “Nazali Nzambe ya Abrahama tata na yo.+ Kobanga te,+ mpamba te nazali elongo na yo, mpe nakopambola yo mpe nakosala ete momboto na yo ezala mingi mpo na Abrahama mosaleli na ngai.”+25 Na yango, atongaki etumbelo kuna mpe abelelaki nkombo ya Yehova+ mpe atɛlɛmisaki hema na ye kuna,+ mpe basaleli ya Yisaka batimolaki libulu moko kuna.26 Nsima na yango, Abimeleke autaki na Gerare ayei epai ya Yisaka, ayaki elongo na Ahuzate moninga na ye ya motema mpe Pikole mokonzi ya basoda na ye.+27 Na yango, Yisaka alobaki na bango ete: “Mpo na nini boyei epai na ngai, nzokande bino boyinaki ngai mpe bobenganaki ngai epai na bino?”+28 Na yango, balobaki ete: “Tomoni ya solo ete Yehova azali elongo na yo.+ Yango wana tolobaki ete: ‘Tobondeli yo, tiká ndai ya boyokani ezala kati na biso,+ kati na biso ná yo, mpe tiká tósala kondimana ná yo,+29 ete okosalela biso likambo moko ya mabe te ndenge biso tosimbaki yo te mpe ndenge tosalelaki yo bobele malamu lokola totikaki yo okende na kimya.+ Sikoyo yo ozali moto oyo opambwami na Yehova.’”+30 Bongo asalelaki bango fɛti mpe balyaki mpe bamɛlaki.+31 Na ntɔngɔ oyo elandaki, balamukaki ntɔngɔntɔngɔ mpe balapelanaki ndai.+ Nsima na yango, Yisaka atikaki bango bákende mpe balongwaki epai na ye na kimya.+32 Bongo na mokolo yango, esalemaki boye: basaleli ya Yisaka bayaki koyebisa ye likambo etali libulu ya mai oyo batimolaki,+ mpe balobaki na ye ete: “Tozwi mai!”33 Na yango, apesaki yango nkombo Shiba. Yango wana nkombo ya engumba yango ezali Beere-sheba,+ tii na mokolo ya lelo oyo.34 Mpe Esau akómaki na mbula ntuku minei (40). Bongo azwaki Yudite mwana mwasi ya Beeri Mohiti azala mwasi na ye mpe lisusu azwaki Basemate mwana mwasi ya Elone Mohiti.+35 Mpe bango bakómisaki bomoi ya Yisaka ná Rebeka bololo.+


text:
Mokanda ya Lisangani ya Mikóló-Bakambi
Bandeko ya bolingo, basakoli ya Bokonzi,
KANISÁ ete ozali na libota ya Betele ya Brooklyn na mwamitano, mokolo ya 02/10/1914. Bofandi na bisika na bino na ntɔngɔ na ntango ya komɛla tii mpe bozali kozela ndeko Charles Russell. Na mbala moko, porte efungwami mpe ndeko Russell akɔti. Atɛlɛmi mwa moke, ndenge amesaná, mpe apesi bandeko nyonso mbote na esengo mpenza. Na nsima, na esika afanda mbala moko, abɛti mabɔkɔ mpe apesi liyebisi moko monene: “Ntango ya bato ya bikólo mosusu esuki; mikolo ya bakonzi na bango esili!” Esengo eleki yo, mpo ozelaka likambo yango banda kala! Bino nyonso na Betele boyambi nsango yango ya esengo na motema mobimba mpe bobɛti mabɔkɔ ntango molai mpenza.
Bambula mingi esili koleka banda ndeko Russell alobaki likambo wana ya esengo. Makambo nini Bokonzi ya Nzambe esali banda wana? Esali makambo ebele mpenza! Na nzela ya Bokonzi, Yehova apɛtoli basaleli na ye mpe apesi bango formasyo mokemoke. Bazalaki kaka mwa bankóto na 1914 kasi lelo bakómi bato koleka milio 7 na ndambo. Matomba nini yo moko ozwi na formasyo yango?
Mbala mingi, toyokaka bandeko balobaka ete: “Likalo ya Yehova na likoló ezali kotambola!” mpe ezali bongo. Nzokande, likambo ya solo ezali ete likalo yango, oyo ezali elilingi ya eteni ya ebongiseli ya Yehova oyo ezali na likoló, ezali kotambola na lombangu makasi banda 1914 ndenge okomona yango soki otángi mokanda oyo na likebi. Mpo nsango malamu esakolama na mokili mobimba, basakoli ya Bokonzi basaleli mayele ndenge na ndenge, na ndakisa bazulunalo ya mokili, kotambola na babalabala balati bapapye, bililingi, mokanda ya litatoli, bafono, radio, ata mpe Internet.
Lokola Yehova azali kopambola mosala na biso, tozali sikoyo kobimisa mikanda na minɔkɔ koleka 670, mpe topesaka bato mikanda yango ofele. Bandeko ebele bamipesi na bolingo na bango moko mpo na kotonga Bandako ya Bokonzi, Bandako ya mayangani, mpe Babetele, na mikili ya bozwi mpe na mikili ya bobola. Mpe ntango makama ebimi, bandeko basi mpe mibali bamipesaka nokinoki mpo na kosalisa bandeko oyo bazwi likama, mpe na bongo bamonisaka ete bazali bandeko oyo ‘babotami mpo na ntango ya mpasi.’
Na bantango mosusu, bakonzi ya mangomba mpe banguna mosusu bakanaka kobimisa “mpasi na nzela ya mobeko,” kasi mbala mingi, mabe oyo bakanaka esimbaka te, kutu esalaka nde mpo “nsango malamu ekende liboso”; yango ekómisaka kondima na biso makasi.
Tozali na esengo mingi ndenge biso nyonso tozali na kati ya “basali ya ndako.” Bóyeba ete tolingaka bino nyonso mingi mpenza. Mpe libondeli na biso ezali ete buku oyo esalisa bino bósepela lisusu mingi koleka na libula na bino ya elimo.
Topesi bino nyonso mbote, tozali
Bandeko na bino,
Lisangani ya Mikóló-Bakambi ya Batatoli ya Yehova


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 18:1-50
Epai ya mokambi ya nzembo. Ya mosaleli ya Yehova, ya Davidi, oyo alobaki na Yehova maloba ya loyembo oyo na mokolo oyo Yehova abikisaki ye na lobɔkɔ ya banguna na ye nyonso mpe na lobɔkɔ ya Saulo.+ Bongo alobaki ete:18 Nakolinga yo, Ee Yehova makasi na ngai.+2 Yehova azali libanga na ngai, esika makasi ya libateli na ngai mpe Mobikisi na ngai.+Nzambe na ngai azali libanga na ngai. Nakokima epai na ye,+Nguba na ngai mpe liseke na ngai ya lobiko, esika na ngai ya kobombana oyo etombwaná.+3 Nakobelela Yehova, Ye oyo asengeli kosanzolama,+Mpe nakobikisama na mabɔkɔ ya banguna na ngai.+4 Bansinga ya liwa ezingaki ngai;+Bato ya mpambampamba oyo basopanaki lokola mpela ya pwasa bazalaki mpe kopesa ngai nsɔmɔ.+5 Bansinga ya Nkunda* ezingaki ngai;+Mitambo ya liwa ezalaki liboso na ngai.+6 Na mpasi na ngai nazalaki kobelela Yehova,Mpe nazalaki kolelela Nzambe na ngai mpo na kosɛnga lisalisi.+Na tempelo na ye ayokaki mongongo na ngai,+Mpe sikoyo kolela na ngai liboso na ye mpo na kosɛnga lisalisi ekómaki na matoi na ye.+7 Bongo mabele ekómaki koningana epai na epai mpe kolɛnga,+Mpe miboko ya bangomba eninganaki,+Mpe eninganaki epai na epai mpo bayokisaki ye nkanda.+8 Molinga emataki na zolo na ye, mpe mɔtɔ oyo ezalaki kobima na monɔkɔ na ye ezalaki kozikisa;+Makala ya mɔtɔ oyo ezalaki kopela eutaki na ye.9 Bongo agumbaki likoló mpe akitaki.+Mpe molili tuu ezalaki na nse ya makolo na ye.10 Bongo ayaki likoló ya keruba moko mpe ayaki, azali kopumbwa,+Mpe ayaki, azali kopumbwa mbangu mpenza likoló ya mapapu ya elimo moko.+11 Bongo asalaki molili esika na ye ya kobombana,+Zingazinga na ye lokola mwa ndako na ye ya matiti,Mai ya moindo, mapata minene.+12 Na kongɛnga oyo ezalaki liboso na ye, mapata na ye ezalaki koleka,+Mbula ya mabanga ná makala ya mɔtɔ oyo ezalaki kopela.+13 Mpe na likoló Yehova abandaki konguluma lokola nkake,+Mpe Ye Oyo-Aleki-Likoló ye moko abandaki koyokisa mongongo na ye,+Mbula ya mabanga ná makala ya mɔtɔ oyo ezalaki kopela.14 Mpe azalaki kotinda makula na ye, mpo apanza bango;+Mpe atindaki mikalikali, mpo atya bango na mobulu.+15 Mpe nse ya mai ekómaki komonana polele,+Mpe miboko ya mabele oyo ebotaka ekómaki komonana+Na mpamela na yo, Ee Yehova, na mpema oyo ebimi na zolo na yo.+16 Uta na likoló azalaki kotinda lobɔkɔ na ye, azalaki kozwa ngai,+Azalaki kobimisa ngai na mai minene.+17 Azalaki kobikisa ngai na mabɔkɔ ya monguna na ngai ya makasi,+Mpe na mabɔkɔ ya baoyo bayinaka ngai; mpamba te balekaki ngai na makasi.+18 Bazalaki kobimela ngai na mokolo ya likama na ngai,+Kasi Yehova akómaki lisungi na ngai.+19 Mpe abimisaki ngai, atyaki ngai na esika moko monene;+Azalaki kobikisa ngai, mpamba te asepelaki na ngai.+20 Yehova azali kopesa ngai mbano na kolanda boyengebene na ngai;+Azali kofuta ngai mpo mabɔkɔ na ngai ezali pɛto.+21 Mpo nabatelaki banzela ya Yehova,+Mpe nasali mabe ya kotika Nzambe na ngai te.+22 Mpo bikateli na ye nyonso ya lisambisi ezali liboso na ngai,+Mpe nakolongola mibeko na ye epai na ngai te.+23 Mpe nakozala na mbeba te liboso na ye,+Mpe nakomibatela, nazala na libunga te.+24 Mpe tiká Yehova afuta ngai na kolanda boyengebene na ngai,+Mpo mabɔkɔ na ngai ezali pɛto na miso na ye.+25 Epai ya moto ya sembo okozala sembo;+Epai ya mobali makasi oyo azali na mbeba te, okosala na mbeba te;+26 Epai ya moto oyo azali pɛto, okomimonisa pɛto;+Kasi epai ya moto oyo atɛngamá, okomonisa ete ozalaka mbilingambilinga;+27 Mpo yo moko okobikisa bato ya mpasi;+Kasi okokitisa miso ya lolendo.+28 Mpo yo moko okopelisa mwinda na ngai, Ee Yehova;+Nzambe na ngai akokómisa molili na ngai pole.+29 Mpamba te na lisalisi na yo, napotaka mbangu mpo na kobunda na etuluku ya bapunzi;+Mpe na lisalisi ya Nzambe na ngai, namataka efelo.+30 Nzela ya Nzambe ya solo ezali ya kokoka;+Liloba ya Yehova ezali pɛto.+Azali nguba ya baoyo nyonso bazali kokima epai na ye.+31 Mpo longola Yehova, nani azali Nzambe?+Mpe longola Nzambe na biso, nani azali libanga?+32 Nzambe ya solo nde Moto azali kokanga ngai loketo na nguya ya bomoi,+Mpe akosala ete nzela na ngai ezala ya kokoka,+33 Azali kokómisa makolo na ngai lokola oyo ya banyama ebengami bishe,+Mpe azali kotɛlɛmisa ngai na bisika oyo ezali likoló na miso na ngai.+34 Azali koteya mabɔkɔ na ngai etumba,+Mpe mabɔkɔ na ngai egumbaki litimbo ya motako.+35 Mpe okopesa ngai nguba na yo ya lobiko,+Mpe lobɔkɔ na yo ya mobali ekosunga ngai,+Mpe komikitisa na yo ekokómisa ngai moto monene.+36 Okobongisela matambe na ngai esika moko monene ya konyata,+Mpe makɛsi na ngai ekolɛngalɛnga ata moke te.+37 Nakolanda banguna na ngai mpe nakozwa bango;Mpe nakozonga te kino bakosila nyɛɛ.+38 Nakobukabuka bango na ndenge ete bakokoka te kotɛlɛma;+Bakokwea na nse ya makolo na ngai.+39 Mpe okolatisa ngai nguya na loketo mpo na etumba;Okokweisa na nse na ngai baoyo bazali kotɛmɛla ngai.+40 Ya solo, banguna na ngai, okopesa ngai nkingo na bango;+Mpe baoyo bayinaka ngai makasi, nakokangisa bango monɔkɔ.+41 Bazali kobelela mpo na kosɛnga lisalisi, kasi mobikisi azali te,+Epai ya Yehova, kasi azali koyanola bango ata moke te.+42 Mpe nakotuta bango mikemike lokola putulu liboso ya mopɛpɛ;+Lokola pɔtɔpɔtɔ ya babalabala, nakosopa bango.+43 Okobikisa ngai na mabɔkɔ ya bato oyo bazali kolukaluka mabunga.+Okotya ngai mokonzi ya bikólo.+Bato oyo nayebaki te, bakosalela ngai.+44 Kaka soki bayoki nsango bakotosa ngai;+Bapaya bakoya kogumbamela ngai na kobanga.+45 Bapaya bakokauka,Mpe bakoya na kolɛnga uta na bifelo makasi ya libateli na bango.+46 Yehova azali na bomoi,+ mpe Libanga+ na ngai apambwama,Mpe Nzambe ya lobiko na ngai atombwama.+47 Nzambe ya solo azali Moto oyo azali kozongisa mabe mpo na ngai;+Mpe ye azali kotya bato ya bikólo na nse na ngai.+48 Azali kobikisa ngai liboso ya banguna na ngai oyo bazali na nkanda;+Okotombola ngai likoló ya baoyo bazali kotɛmɛla ngai,+Okobikisa ngai na mabɔkɔ ya moto ya mobulu.+49 Yango wana nakokumisa yo kati na bikólo, Ee Yehova,+Mpe nakobɛtɛla nkombo na yo mondule.+50 Ye azali kosala misala minene ya lobiko mpo na mokonzi na ye+Mpe azali komonisela moto na ye oyo atyami mafuta motema boboto,+Epai ya Davidi mpe epai ya momboto na ye mpo na ntango oyo etyami ndelo te.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Bakonzi 15:1-38
15 Na mbula ya ntuku mibale na nsambo (27) ya Yeroboame mokonzi ya Yisraele, Azaria+ mwana ya Amazia+ mokonzi ya Yuda akómaki mokonzi.2 Azalaki na mbula zomi na motoba ntango abandaki koyangela, mpe ayangelaki mbula ntuku mitano na mibale (52) na Yerusaleme.+ Mpe nkombo ya mama na ye Yekolia ya Yerusaleme.3 Mpe akobaki kosala oyo ezali sembo na miso ya Yehova, na kolanda nyonso oyo tata na ye Amazia asalaki.+4 Kasi bisika oyo etombwaná elimwaki te.+ Bato bazalaki se kopesa mbeka mpe kobimisa milinga ya mbeka na bisika oyo etombwaná.+5 Nsukansuka, Yehova apesaki mokonzi mpasi,+ mpe atikalaki moto ya maba+ kino mokolo ya liwa na ye; azalaki se kofanda na ndako na ye, bapemisaki ye na mikumba+ na ye, wana Yotame+ mwana ya mokonzi azalaki kokamba ndako mpe kosambisa+ bato ya mokili.6 Makambo mosusu ya Azaria mpe nyonso oyo asalaki ekomami te na buku+ ya makambo ya mikolo ya bakonzi ya Yuda?7 Nsukansuka, Azaria alalaki esika moko na bankɔkɔ+ na ye, mpe bakundaki ye esika moko na bankɔkɔ na ye na Sité ya Davidi; mpe Yotame mwana na ye abandaki koyangela na esika na ye.+8 Na mbula ya ntuku misato na mwambe (38) ya Azaria+ mokonzi ya Yuda, Zekaria+ mwana ya Yeroboame akómaki mokonzi ya Yisraele na Samaria na boumeli ya sanza motoba.9 Mpe azalaki kosala oyo ezali mabe na miso ya Yehova, ndenge bankɔkɔ na ye basalaki.+ Alongwaki te na masumu ya Yeroboame+ mwana ya Nebate, oyo atindaki Yisraele básala.+10 Bongo Shalume mwana ya Yabeshe asalelaki ye likita+ mpe abɛtaki+ ye na Ibleame+ mpe abomaki ye; bongo abandaki koyangela na esika na ye.11 Makambo mosusu ya Zekaria, talá yango ekomami na buku+ ya makambo ya mikolo ya bakonzi ya Yisraele.12 Wana ezalaki liloba oyo Yehova alobaki+ na Yehu ete:+ “Bana+ na yo, tii libota ya minei, bakofanda na kiti ya bokonzi ya Yisraele.” Mpe esalemaki kaka bongo.+13 Mpe Shalume mwana ya Yabeshe akómaki mokonzi na mbula ya ntuku misato na libwa (39) ya Uzia+ mokonzi ya Yuda, mpe ayangelaki sanza moko na Samaria.+14 Bongo Menaheme+ mwana ya Gadi autaki na Tireza+ amati tii na Samaria mpe abɛtaki Shalume+ mwana ya Yabeshe na Samaria mpe abomaki ye; bongo abandaki koyangela na esika na ye.15 Makambo mosusu ya Shalume, mpe likita mabe+ oyo asalaki, talá yango ekomami na buku ya makambo ya mikolo ya bakonzi ya Yisraele.16 Na ntango yango Menaheme abɛtaki Tifisa mpe nyonso oyo ezalaki kuna ná teritware na yango banda na Tireza, mpamba te bafungolelaki ye yango te, mpe abɛtaki yango. Apasolaki mabumu ya basi nyonso ya esika yango oyo bazalaki na zemi.+17 Na mbula ya ntuku misato na libwa+ (39) ya Azaria mokonzi ya Yuda, Menaheme mwana ya Gadi akómaki mokonzi ya Yisraele na boumeli ya mbula zomi na Samaria.18 Mpe akobaki kosala oyo ezali mabe na miso ya Yehova.+ Alongwaki te na masumu nyonso ya Yeroboame+ mwana ya Nebate, oyo atindaki Yisraele básala,+ mikolo na ye nyonso.19 Pulu+ mokonzi ya Asiri+ akɔtaki na mokili yango. Na yango, Menaheme apesaki+ Pulu talanta nkóto moko (1 000) ya palata,+ mpo mabɔkɔ na ye ezala elongo na ye mpo na kokembisa bokonzi na lobɔkɔ na ye.+20 Bongo Menaheme abimisaki palata yango oyo afutisaki Yisraele, oyo afutisaki bilombe nyonso, mibali ya nguya,+ mpo na kopesa mokonzi ya Asiri shekele ntuku mitano (50) ya palata mpo na moto mokomoko. Bongo mokonzi ya Asiri azongaki, mpe atikalaki na mokili yango te.21 Makambo mosusu ya Menaheme+ mpe nyonso oyo asalaki ekomami te na buku+ ya makambo ya mikolo ya bakonzi ya Yisraele?22 Nsukansuka, Menaheme alalaki esika moko na bankɔkɔ na ye, mpe Pekahia+ mwana na ye abandaki koyangela na esika na ye.23 Na mbula ya ntuku mitano (50) ya Azaria mokonzi ya Yuda, Pekahia mwana ya Menaheme akómaki mokonzi ya Yisraele na Samaria, na boumeli ya mbula mibale.+24 Mpe akobaki kosala oyo ezali mabe na miso ya Yehova.+ Alongwaki te na masumu ya Yeroboame+ mwana ya Nebate, oyo atindaki Yisraele básala.+25 Bongo Peka+ mwana ya Remalia, komanda oyo asalisaka ye,+ asalelaki ye likita+ mpe abomaki ye na Samaria, na ndako molai ya kofanda oyo ezalaki na ndako ya mokonzi,+ ye ná Argobe ná Ariye, mpe mibali ntuku mitano (50) kati na bana ya Gileade bazalaki elongo na ye. Na yango, abomaki ye mpe abandaki koyangela na esika na ye.26 Makambo mosusu ya Pekahia mpe nyonso oyo asalaki, talá yango ekomami na buku+ ya makambo ya mikolo ya bakonzi ya Yisraele.27 Na mbula ya ntuku mitano na mibale (52) ya Azaria mokonzi ya Yuda, Peka+ mwana ya Remalia+ akómaki mokonzi ya Yisraele na Samaria, na boumeli ya mbula ntuku mibale (20).28 Mpe akobaki kosala oyo ezali mabe na miso ya Yehova.+ Alongwaki te na masumu ya Yeroboame+ mwana ya Nebate, oyo atindaki Yisraele básala.+29 Na mikolo ya Peka mokonzi ya Yisraele, Tiglate-pilesere+ mokonzi ya Asiri+ ayaki mpe azwaki Iyone+ ná Abele-bete-maaka+ ná Yanoa ná Kedeshe+ ná Hazore+ ná Gileade+ mpe Galile,+ mokili nyonso ya Nafatali,+ mpe amemaki bango na mboka mopaya na Asiri.+30 Nsukansuka, Hoshea+ mwana ya Ela asalelaki Peka mwana ya Remalia likita+ bongo abɛtaki ye+ mpe abomaki ye; mpe abandaki koyangela na esika na ye na mbula ya ntuku mibale (20) ya Yotame+ mwana ya Uzia.31 Makambo mosusu ya Peka mpe nyonso oyo asalaki, talá yango ekomami na buku+ ya makambo ya mikolo ya bakonzi ya Yisraele.32 Na mbula ya mibale ya Peka mwana ya Remalia mokonzi ya Yisraele, Yotame+ mwana ya Uzia+ mokonzi ya Yuda akómaki mokonzi.33 Azalaki na mbula ntuku mibale na mitano (25) ntango abandaki koyangela, mpe ayangelaki mbula zomi na motoba na Yerusaleme. Mpe nkombo ya mama na ye Yerusha mwana ya Zadoke.+34 Mpe akobaki kosala oyo ezali sembo na miso ya Yehova.+ Asalaki na kolanda nyonso oyo tata na ye Uzia asalaki.+35 Kasi bisika oyo etombwaná elimwaki te. Bato bazalaki se kopesa mbeka mpe kobimisa milinga ya mbeka na bisika oyo etombwaná.+ Ye nde atongaki porte ya likoló ya ndako ya Yehova.+36 Makambo mosusu ya Yotame oyo asalaki ekomami te na buku ya makambo ya mikolo ya bakonzi ya Yuda?+37 Na mikolo wana, Yehova abandaki kotinda+ Rezine+ mokonzi ya Siri mpe Peka+ mwana ya Remalia mpo na kobundisa Yuda.38 Nsukansuka, Yotame alalaki esika moko na bankɔkɔ na ye mpe akundamaki esika moko na bankɔkɔ na ye na Sité ya Davidi nkɔkɔ na ye;+ mpe Ahaze+ mwana na ye abandaki koyangela na esika na ye.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Basambisi 17:1-13
17 Nzokande, ezalaki na mobali moko ya etúká ya ngombangomba ya Efraime,+ nkombo na ye Mika.2 Mokolo moko alobaki na mama na ye ete: “Shekele ya palata nkóto moko na nkama moko (1 100) oyo bazwaki epai na yo mpe oyo olakelaki mabe+ mpe olobaki yango na matoi na ngai, talá! palata yango ezali epai na ngai. Ngai nde nazwaki yango.”+ Bongo mama na ye alobaki boye: “Yehova apambola mwana na ngai ya mobali.”+3 Na yango, azongiselaki mama na ye shekele yango ya palata nkóto moko na nkama moko (1 100);+ mpe mama na ye alobaki lisusu ete: “Nasengeli mpenza kosantisela Yehova palata oyo euti na lobɔkɔ na ngai, nakosala yango mpo na mwana na ngai ya mobali, mpo na kosala ekeko oyo eyemami+ mpe ekeko ya ebende oyo enyangwisami;+ mpe nakozongisela yo yango.”4 Bongo azongiselaki mama na ye palata yango, mpe mama na ye azwaki shekele ya palata nkama mibale (200) mpe apesaki yango mosali biloko ya palata.+ Mpe asalaki ekeko oyo eyemami+ mpe ekeko ya ebende oyo enyangwisami;+ mpe yango ezalaki na ndako ya Mika.5 Nzokande, mobali yango Mika azalaki na ndako moko ya banzambe,+ mpe asalaki efode+ mpe baterafime+ mpe atondisaki lobɔkɔ ya mwana na ye moko ya mobali na nguya,*+ mpo asalela ye mosala ya nganga-nzambe.+6 Na mikolo wana, mokonzi azalaki te na Yisraele.+ Mpe moto na moto azalaki kosala oyo ezali sembo na miso na ye moko.+7 Mpe ezalaki na elenge mobali moko ya Beteleme,+ na Yuda, azalaki na libota ya Yuda, mpe azalaki Molevi.+ Mpe azalaki kofanda kuna, esili koleka mwa ntango.8 Mpe mobali yango, alongwaki na engumba ya Beteleme, na Yuda, mpo na kokende kofanda mwa moke epai nyonso oyo akozwa esika. Na nsima, ntango azalaki kokende, akómaki na etúká ya ngombangomba ya Efraime, tii na ndako ya Mika.+9 Bongo Mika alobaki na ye ete: “Outi wapi?” Ye alobaki na Mika boye: “Nazali Molevi, nauti na Beteleme, na Yuda, mpe nazali kokende kofanda mwa moke epai nyonso nakozwa esika.”10 Na yango, Mika alobaki na ye boye: “Fandá na ngai mpe zalá tata+ mpe nganga-nzambe+ na ngai, mpe ngai, nakopesa yo na mbula moko shekele ya palata zomi mpe bilamba ya mosala na yo mpe bilei na yo.” Boye Molevi yango akɔtaki.11 Bongo Molevi wana andimaki kofanda na mobali yango, mpe elenge mobali yango akómaki epai na ye lokola moko ya bana na ye ya mibali.12 Lisusu, Mika atondisaki lobɔkɔ ya Molevi yango na nguya,+ mpo elenge mobali yango asalela ye mosala ya nganga-nzambe+ mpe akoba kofanda na ndako ya Mika.13 Na yango Mika alobaki ete: “Sikoyo nayebi mpenza ete Yehova akosalela ngai bolamu, mpamba te Molevi oyo akómi nganga-nzambe epai na ngai.”+


text:
MOKAPO YA ZOMI NA NSAMBO
Kobondela Nzambe ezali likambo ya lokumu monene
1, 2. Mpo na nini okanisi ete libondeli ezali likabo ya malamu mpenza, mpe mpo na nini tosengeli koyeba oyo Biblia eteyaka mpo na yango?
SOKI tokokanisi mabele na molɔ́ngɔ́, mabele ezali moke mpenza. Ntango Yehova atalaka na mabele, bato ya bikólo nyonso bamonanaka lokola litangá ya mai na katini. (Nzembo 115:15; Yisaya 40:15) Ata soki tozali moke ndenge wana na kati ya molɔ́ngɔ́, Nzembo 145:18, 19 elobi ete: “Yehova azali pene na baoyo nyonso bazali kobelela ye, na baoyo nyonso babelelaka ye na bosolo. Akokokisa mposa ya baoyo bazali kobanga ye, mpe akoyoka kolela na bango mpo na kosɛnga lisalisi, mpe akobikisa bango.” Ezali likambo ya lokumu monene mpenza! Yehova, Mozalisi mpe Mozwi-ya-Nguya-Nyonso, alingaka kozala pene na biso mpe koyoka mabondeli na biso. Ya solo, libondeli ezali lokumu monene, likabo ya malamu mpenza oyo Yehova apesi mokomoko na biso.
2 Kasi, Yehova akoyoka biso kaka soki tozali kobondela ye na ndenge oyo alingaka. Ndenge yango nini? Tótala oyo Biblia elobi mpo na libondeli.
MPO NA NINI KOBONDELA YEHOVA?
3. Mpo na nini osengeli kobondela Yehova?
3 Yehova alingi obondelaka ye, oyebisaka ye makambo. Ndenge nini toyebi yango? Tángá Bafilipi 4:6, 7. Kanisá naino maloba ya vɛrsɛ yango. Moyangeli ya molɔ́ngɔ́ mobimba akipaka yo mpenza mpe alingi oyebisaka ye makanisi na yo mpe makambo oyo ezali kotungisa yo.
4. Na ndenge nini kobondela Yehova mingi ekokómisa yo moninga na ye ya motema?
4 Libondeli esalisaka biso tókóma baninga ya motema ya Yehova. Soki bato mibale basololaka mingi, bayebisanaka makambo, mpe mitungisi na bango, bakómaka baninga makasi. Ezali mpe bongo ntango tozali kobondela Yehova. Na Biblia, Yehova ayebisi biso makanisi na ye mpe ndenge atalelaka biso; ayebisi biso mpe makambo oyo akosala na mikolo ezali koya. Ntango ozali kobondela ye mingi, okoki koyebisa ye ata makambo oyo obombá na kati ya motema. Soki ozali kosala bongo, yo ná Yehova bokokóma baninga makasi.
TOSENGELI KOSALA NINI MPO NZAMBE AYOKA BISO?
5. Ndenge nini toyebi ete Yehova ayokaka mabondeli nyonso te?
5 Yehova ayokaka mabondeli nyonso? Te. Na ntango ya mosakoli Yisaya, Yehova ayebisaki Bayisraele ete: “Ata bozali kobondela mingi, nazali koyoka te; mabɔkɔ na bino etondi na makila oyo bosopi.” (Yisaya 1:15) Yango wana, soki tokebi te, tokoki kosala makambo oyo ekokabola biso na Yehova mpe akoyoka mabondeli na biso te.
6. Mpo na nini kondima ezali na ntina? Ndenge nini okomonisa ete ozali na kondima?
6 Soki tolingi Yehova ayokaka mabondeli na biso, tosengeli kozala na kondima epai na ye. (Marko 11:24) Ntoma Paulo alobi: “Soki moto azali na kondima te akoki kosepelisa ye ata moke te, mpo moto oyo azali kopusana epai ya Nzambe asengeli kondima ete ye azali mpe akómaka moto oyo apesaka mbano na baoyo bazali koluka ye na mposa makasi.” (Baebre 11:6) Kasi, kosuka kaka na koloba ete tozali na kondima ekoki te. Mpo na komonisa polele ete tozali na kondima, tosengeli kotosa Yehova mikolo nyonso.
7. (a) Mpo na nini tosengeli kozala na komikitisa mpe na limemya ntango tozali kobondela Yehova? (b) Ndenge nini tokomonisa ete tozali koyebisa Yehova makambo na bosembo ntango tozali kobondela?
7 Tosengeli kozala na komikitisa mpe na limemya ntango tozali kobondela Yehova. Mpo na nini? Soki tolingi kosolola na mokonzi to prezida moko, tokosala yango na limemya mpenza. Lokola Yehova azali Nzambe Mozwi-ya-Nguya-Nyonso, tosengeli kutu kozala na limemya mpe na komikitisa mingi koleka ntango tozali kosolola na ye. (Ebandeli 17:1; Nzembo 138:6) Tosengeli mpe koyebisa Yehova makambo na bosembo, koloba makambo oyo euti mpenza na motema, na esika ya kozongelaka kaka maloba moko mbala na mbala.
8. Ntango tobondeli mpo na likambo moko, tosengeli kosala lisusu nini?
8 Lisusu, ntango tobondeli mpo na likambo moko, tosengeli kosala nyonso oyo tokoki mpo likambo oyo tosɛngi ekokisama. Na ndakisa, soki tobondeli Yehova apesa biso biloko ya mokolo na mokolo oyo tosengeli na yango, tosengeli kokanga mabɔkɔ te mpe kozela ete Yehova apesa biso biloko, nzokande tozali na makasi ya kosala mpo na kozwa yango. Tosengeli kosala mosala makasi mpe kondima mosala nyonso oyo tokokoka kosala. (Matai 6:11; 2 Batesaloniki 3:10) To soki tobondeli Yehova asalisa biso tótika ezaleli moko ya mabe, tosengeli kokima likambo nyonso oyo ekoki kotya biso na komekama. (Bakolose 3:5) Sikoyo, tótalela mituna oyo bato mosusu bamitunaka mpo na libondeli.
MITUNA OYO BATO BAMITUNAKA MPO NA LIBONDELI
9. Tosengeli kobondela nani? Yoane 14:6 emonisi biso nini mpo na libondeli?
9 Tosengeli kobondela nani? Yesu ateyaki bayekoli na ye bábondelaka “Tata na biso na likoló.” (Matai 6:9) Alobaki mpe: “Ngai nazali nzela mpe solo mpe bomoi. Moto moko te azali koya epai ya Tata soki na nzela na ngai te.” (Yoane 14:6) Na yango, tosengeli kobondela kaka Yehova na nzela ya Yesu. Kobondela na nzela ya Yesu elimboli nini? Mpo Yehova andima mabondeli na biso, tosengeli komonisa ete tondimi mokumba monene oyo Yehova apesá Yesu. Ndenge toyekolaki yango, Yesu ayaki awa na mabele mpo na kobikisa biso na lisumu mpe na liwa. (Yoane 3:16; Baroma 5:12) Yehova atyá mpe Yesu Nganga-nzambe Monene mpe Mosambisi.
10. Tosengeli nde kofukama, kofanda, kolala to kotɛlɛma ntango tozali kobondela? Limbolá.
10 Tosengeli nde kofukama, kofanda, kolala to kotɛlɛma ntango tozali kobondela? Te, Yehova asɛngi biso likambo ya ndenge wana te. Biblia emonisi ete tokoki kosolola na Yehova, ezala tofandi, totɛlɛmi to na ndenge mosusu nyonso, kasi ezala nde na limemya. (1 Ntango 17:16; Nehemia 8:6; Danyele 6:10; Marko 11:25) Likambo oyo eleki ntina na miso ya Yehova ezali ete tóyebisa ye makambo oyo euti na motema, kasi kofukama, kofanda, kolala to kotɛlɛma ntango tozali kobondela ezali na ntina mingi te. Tokoki kobondela na mongongo makasi to na motema, na esika nyonso oyo tozali, mpe ata na ngonga nini, na butu to na moi. Ntango tobondeli Yehova, tokoki kotya motema ete akoyoka biso ata soki moto moko te ayoki.
11. Tángá mwa makambo oyo tokoki kosɛnga Yehova na libondeli.
11 Tokoki kobondela mpo na makambo nini? Tokoki kobondela mpo na eloko nyonso oyo ezali malamu na miso ya Yehova. Biblia elobi: “Ezala eloko nini biso tokosɛnga na boyokani na mokano na ye, akoyoka biso.” (1 Yoane 5:14) Tokoki nde kosɛnga makambo mpo na biso moko? Ɛɛ. Kobondela Yehova esengeli kozala lokola kosolola na moninga ya motema. Tokoki koyebisa Yehova likambo nyonso oyo ezali na makanisi mpe na motema na biso. (Nzembo 62:8) Tokoki kosɛnga ye elimo santu na ye mpo esalisa biso tósala makambo ya malamu. (Luka 11:13) Tokoki mpe kosɛnga Yehova apesa biso bwanya mpo tózwa bikateli ya malamu, mpe apesa biso makasi mpo tókanga motema soki tozali na mpasi. (Yakobo 1:5) Tosengeli kosɛnga Yehova alimbisa masumu na biso. (Baefese 1:3, 7) Tosengeli mpe kobondela mpo na bato mosusu, na ndakisa bato ya libota na biso mpe bandeko ya lisangá.
12. Makambo nini esengeli kozala na esika ya liboso na mabondeli na biso?
12 Makambo nini tosengeli kosɛnga libosoliboso na mabondeli na biso? Makambo oyo etali Yehova mpe mokano na ye. Tosengeli kopesa Yehova matɔndi na motema moko mpo na nyonso oyo asalelá biso. (1 Ntango 29:10-13) Toyebi yango mpo ntango Yesu azalaki awa na mabele, ateyaki bayekoli na ye ndenge ya kobondela. (Tángá Matai 6:9-13.) Alobaki ete basengeli libosoliboso kobondela ete nkombo ya Nzambe esantisama, elingi koloba etalelama ete ezali mosantu. Na nsima, Yesu amonisaki ete tosengeli kobondela mpo Bokonzi ya Nzambe eya mpe mokano ya Yehova esalema na mabele mobimba. Kaka nsima ya kobondela mpo na makambo wana ya ntina mingi nde Yesu alobaki ete tosengeli kobondela mpo na makambo oyo tosengeli na yango. Ntango tozali kotya makambo ya Yehova mpe mokano na ye na esika ya liboso na mabondeli na biso, tozali komonisa ete yango nde eleki ntina mpo na biso.
13. Mabondeli na biso esengeli kozala molai to mokuse?
13 Mabondeli na biso esengeli kozala molai to mokuse? Biblia epesi eyano te. Mabondeli na biso ekoki kozala molai to mokuse, na kotalela likambo oyo tozali na yango. Na ndakisa, liboso ya kolya, tokoki kosala libondeli ya mokuse; kasi ntango tozali kopesa Yehova matɔndi to tozali koyebisa ye mitungisi na biso, libondeli ekoki kozala molai. (1 Samwele 1:12, 15) Ezali malamu te kosala mabondeli ya milai kaka mpo ekamwisa bato, ndenge bato mosusu na ntango ya Yesu bazalaki kosala. (Luka 20:46, 47) Mabondeli ya ndenge wana ekamwisaka Yehova te. Yehova alingi nde tóbondelaka ye na motema moko.
14. Tosengeli kobondela mbala boni na mokolo, mpe yango eteyi biso nini mpo na Yehova?
14 Tosengeli kobondela mbala boni na mokolo? Yehova asɛngi biso tósololaka na ye ntango nyonso. Biblia elobi ete tosengeli ‘kobondelaka ntango nyonso,’ mpe ‘kotingama na mabondeli.’ (Matai 26:41; Baroma 12:12; 1 Batesaloniki 5:17) Yehova azalaka ntango nyonso pene ya koyoka mabondeli na biso. Tokoki kopesa ye matɔndi mokolo na mokolo mpo na bolingo na ye mpe mpo na biloko oyo apesaka biso. Tokoki mpe kosɛnga ye alakisa biso nzela, apesa biso makasi, mpe akitisa biso motema. Soki tondimi mpenza ete kobondela Yehova ezali likambo ya lokumu monene, tokosala yango ntango nyonso oyo tozwi libaku ya kosolola na ye.
15. Mpo na nini tosengeli koloba “amen” na nsuka ya libondeli?
15 Mpo na nini tosengeli koloba “amen” na nsuka ya libondeli? Liloba “amen” elimboli “ya solo mpenza” to “ezala bongo.” Yango emonisaka ete tondimi makambo oyo tolobi na libondeli, ete tolobi yango na bosembo. (Nzembo 41:13) Biblia emonisi ete ezali mpe malamu koloba “amen,” na motema to na mongongo makasi, na nsuka ya libondeli oyo moto moko asali mpo na bato ebele mpo na komonisa ete tondimi makambo oyo alobi.
NDENGE OYO YEHOVA AYANOLAKA NA MABONDELI NA BISO
16. Yehova ayanolaka mpenza na mabondeli na biso? Limbolá.
16 Yehova ayanolaka mpenza na mabondeli na biso? Ɛɛ. Biblia ebengi ye “Moyoki ya libondeli.” (Nzembo 65:2) Yehova ayokaka mpe ayanolaka na mabondeli ya ebele ya bato oyo babondelaka ye na motema moko, mpe asalaka yango na ndenge ebele.
17. Ndenge nini Yehova asalelaka baanzelu mpe basaleli na ye awa na mabele mpo na koyanola na mabondeli na biso?
17 Yehova asalelaka baanzelu mpe basaleli na ye awa na mabele mpo na koyanola na mabondeli na biso. (Baebre 1:13, 14) Ezali na masolo ya ebele ya bato oyo babondelaki Nzambe asalisa bango báyeba Biblia malamu, mpe eumelaki te, Motatoli moko ya Yehova ayaki kotala bango. Biblia emonisi ete baanzelu bapesaka mabɔkɔ na mosala ya kosakola “nsango malamu” na mabele mobimba. (Tángá Emoniseli 14:6.) Longola yango, mingi kati na biso tobondelá Yehova asalisa biso na likambo moko boye, mpe na nsima ndeko moko ayei kosalisa biso na likambo yango.
18. Ndenge nini Yehova asalelaka elimo santu na ye mpe Biblia mpo na koyanola na mabondeli?
18 Yehova ayanolaka na mabondeli na biso na nzela ya elimo santu na ye. Ntango tobondeli ye asalisa biso na likambo moko ya mpasi, akoki kosalela elimo santu na ye mpo na kotambwisa biso mpe kopesa biso makasi. (2 Bakorinti 4:7) Yehova asalelaka mpe Biblia mpo na koyanola na mabondeli na biso mpe kosalisa biso tózwa bikateli ya malamu. Ntango tozali kotánga Biblia, tokoki komona bavɛrsɛ oyo ekosalisa biso. Yehova akoki mpe kotinda ndeko oyo azali kopesa eyano na makita alobela likambo oyo tozali mpenza na mposa na yango to nkulutu moko atángela biso vɛrsɛ moko boye.
19. Mpo na nini ekoki komonana lokola nde Yehova ayanoli na mabondeli na biso te?
19 Kasi, ntango mosusu, tokoki komituna: ‘Mpo na nini Yehova ayanoli naino te na mabondeli na ngai?’ Kobosana te: ayebi ntango mpe ndenge ya koyanola na mabondeli na biso. Ayebi makambo oyo tosengeli na yango. Ekoki kosɛnga tókoba kobondela mpo na komonisa ete tozali mpenza na mposa ya eloko oyo tozali kosɛnga ye mpe komonisa ete tozali mpenza kondimela ye. (Luka 11:5-10) Ntango mosusu, Yehova ayanolaka na mabondeli na biso na ndenge oyo tokanisi te. Na ndakisa, tokoki kobondela mpo na mokakatano moko, kasi na esika alongola yango, akoki kopesa biso makasi mpo tókangela yango motema.
20. Mpo na nini tosengeli kobondela Yehova mingi?
20 Kobondela Yehova ezali likambo ya lokumu monene mpenza! Tokoki kotya motema ete akoyoka mabondeli na biso. (Nzembo 145:18) Mpe soki tozali kobondela Yehova mingi na motema moko, akokóma moninga na biso ya makasi mpenza.


text:
30/05–
5/06
NZEMBO 26-33
Loyembo 23 mpe libondeli
Maloba ya ebandeli (Eleka min. 3 te)
MAKAMBO YA MOTUYA NA LILOBA YA NZAMBE
“Talelá Yehova mpo ozwa mpiko”: (Min. 10)
Tóluka biloko ya motuya ya elimo: (Min. 8)
Nz 26:6
—Na ndakisa ya Davidi, ndenge nini tokoki kotambola zingazinga ya etumbelo ya Yehova? (w06 15/5 19 par. 11)
Nz 32:8
—Kozala na mayele ya kososola oyo euti na Yehova ekoki kosalisa biso na nini? (w09 1/6 5 par. 3)
Botángi ya Biblia ya pɔsɔ oyo eteyi ngai nini mpo na Yehova?
Makanisi nini ya botángi ya Biblia ya pɔsɔ oyo nakoki kosalela na mosala ya kosakola?
-
Botángi ya Biblia: (Eleka min. 4 te) Nz 32:1–33:8
OMIPESA NA MOSALA YA KOSAKOLA
Bokutani ya liboso: (Eleka min. 2 te) kt
—Tángá vɛrsɛ moko na telefone to na tablɛti.
Kozongela moto: (Eleka min. 4 te) Lakisá ndenge ya kosɛnga moto oyo otikelaka bazulunalo bóbanda koyekola na ye Biblia; na yango lakisá ye video Boyekoli ya Biblia esalemaka ndenge nini? na JW Library.
Boyekoli ya Biblia: (Eleka min. 6 te) jl liteya 9
—Lakisá moyekoli na mokuse ndenge akoki kosalela JW Library mpo na kobongisa makita.
BOMOI YA BAKRISTO
Loyembo 130
Bamposa ya lisangá: (Min. 15) Soki bolingi, bólobela mateya oyo euti na Buku ya mobu. (yb16 112-113; 135-136)
Boyekoli ya Biblia na lisangá: (Min. 30) ia mok. 16 par. 16-29, etanda “Esakweli moko ekokisamaki,” mpe bozongeli ya mokapo
Bozongeli mpe makambo tokotalela pɔsɔ elandi (Min. 3)
Loyembo 16 mpe libondeli


text:
Nasengeli kobondela basantu?
Eyano ya Biblia
Te. Biblia emonisi ete tosengeli kobondela to kosambela kaka Nzambe, na nkombo ya Yesu. Yesu ayebisaki bayekoli na ye ete: “
Bino bóbondelaka boye ete, Tata na biso oyo azali na Likolo, Nkombo na yo ezala mosanto.” (Matai 6:9, haut fleuve) Ata mokolo moko te ayebisaki bayekoli na ye básambela basantu, baanzelu, to moto mosusu, na esika ya Nzambe.
Yesu alobaki lisusu na bayekoli na ye ete: “
Ngai nazali nzela, nazali solo, pe nazali bomoi. Moto moko té akoki kokende epai ya Tata soki aleki epai na ngai té.” (Yoane 14:6, Bible na lingala ya lelo oyo) Moto oyo Nzambe atyá mpo alobelaka biso epai na ye ezali kaka Yesu.—Baebre 7:25.
Ezali mabe soki nasambeli Nzambe bongo nasambeli mpe basantu?
Na Mibeko Zomi, na esika moko Nzambe alobaki boye: “
Ngai Yawe, Nzambe na yo, nazali Nzambe moko ya zuwa.” (Kobima 20:5, Bible na lingala ya lelo oyo) Na ndenge nini Nzambe azali na “zuwa”? Na esika yango, Biblia—Libongoli ya Mokili ya Sika elobi ete azali “
Nzambe oyo asɛngaka kokangama kaka na ye.” Nzambe asɛngi ete losambo nyonso, ata mpe libondeli, epesama mbala moko epai na ye moko kaka.—Yisaya 48:11.
Nzambe ayokaka mabe soki tosambeli moto mosusu, ezala basantu to baanzelu ya likoló. Ntango ntoma Yoane alukaki kosambela anzelu moko, anzelu yango apekisaki ye mpe alobaki na ye ete: “
Kosala boye té! Ngai nazali kaka mosali lokola yo, pe lokola bandeko na yo oyo babatelaka sango Yezu ayeelaki bato! Fukamela bobele Nzambe.”—Emoniseli 19:10, Bible na lingala ya lelo oyo.